
Σκοπός της παρούσας έρευνας ήταν η ανάλυση της απόδοσης των 32 εθνικών ομάδων που συμμετείχαν στους 48 αγώνες της φάσης των ομίλων του Παγκοσμίου Κυπέλλου FIFA 2022 στο Κατάρ, από τους οποίους προέκυψαν συνολικά 96 παρατηρήσεις ομαδικής απόδοσης (δύο ανά αγώνα). Οι βασικές μεταβλητές περιλάμβαναν τα πρότυπα μονομαχιών ανά ζώνη του γηπέδου, την κατοχή μπάλας, τις μεταβιβάσεις, την αμυντική πίεση, την προώθηση της μπάλας και δείκτες σχετιζόμενους με την επίτευξη τερμάτων. Τα πρότυπα της αμυντικής πίεσης κατά τη διεξαγωγή των μονομαχιών εμφάνισαν ισχυρές αρνητικές συσχετίσεις μεταξύ της αμυντικής πίεσης που ασκήθηκε στο αμυντικό και στο κεντρικό τρίτο του γηπέδου και της κατοχής της μπάλας (rₛ = −0,793 έως −0,532, p ≤ 0,001), ενώ η αμυντική πίεση που ασκήθηκε κατά τις μονομαχίες στο επιθετικό τρίτο συσχετίστηκε θετικά με την κατοχή της μπάλας (rₛ = 0,220, p ≤ 0,05). Τα ευρήματα αυτά υποδηλώνουν ότι η αξιολόγηση των μονομαχιών δεν θα πρέπει να περιορίζεται αποκλειστικά στην ποσοτική τους καταγραφή, καθώς η αποτελεσματικότητά τους και το αγωνιστικό πλαίσιο στο οποίο εκδηλώνονται ενδέχεται να είναι εξίσου σημαντικά για την κατανόηση της σχέσης τους με την κατοχή της μπάλας. Οι νικήτριες ομάδες δημιούργησαν περισσότερες τελικές προσπάθειες εντός στόχου (p = 0,002) και ολοκλήρωσαν περισσότερες προωθήσεις της μπάλας (p = 0,050) σε σύγκριση με τις ομάδες που αναδείχθηκαν ισόπαλες ή ηττήθηκαν, ενώ η συνολική κατοχή μπάλας, η διανυθείσα απόσταση σε υψηλή ταχύτητα και οι περισσότεροι αμυντικοί δείκτες δεν παρουσίασαν στατιστικά σημαντικές διαφορές ανάλογα με το αποτέλεσμα του αγώνα. Επιπλέον, το υψηλότερο ποσοστό των γκολ σημειώθηκε στο τελευταίο 15λεπτο, ενώ η επίτευξη του πρώτου γκολ ήταν σημαντική για την έκβαση του αγώνα. Τα ευρήματα υποδηλώνουν ότι η επιτυχία στο ελίτ διεθνές ποδόσφαιρο δεν αποτελεί αποτέλεσμα ενός μεμονωμένου παράγοντα, αλλά προκύπτει από τη σύνθετη αλληλεπίδραση της επιθετικής αποτελεσματικότητας, της προοδευτικής εδαφικής ανάπτυξης, της χωρικής κατανομής των μονομαχιών και κρίσιμων παραμέτρων, όπως η επίτευξη του πρώτου τέρματος.

[bookmark: _Toc236383490]ABSTRACT

Charalampos Stafylidis: The importance of duels in the final result at the 2022 FIFA World Cup in Qatar

(Under the supervision of Professor Gourgoulis Vassilios)

The aim of the present study was to analyze the performance of the 32 national teams that participated in the 48 group-stage matches of the 2022 FIFA World Cup in Qatar, resulting in a total of 96 team-performance observations (two per match). The key variables included duel patterns by pitch zone, ball possession, passing, defensive pressure, ball progression, and goal-related performance indicators. Defensive pressure patterns during duels showed strong negative correlations between defensive pressure during duels in the defensive and middle thirds and ball possession (rₛ = −0.793 to −0.532, p ≤ 0.001), whereas defensive pressure during duels in the attacking third was positively associated with ball possession (rₛ = 0.220, p ≤ 0.05). These findings suggest that the evaluation of duels should not be limited solely to their quantitative frequency, as their effectiveness and the match context in which they occur may be equally important for understanding their relationship with ball possession. Winning teams produced more shots on target (p = 0.002) and completed more ball progressions (p = 0.050) compared with teams that drew or lost, whereas total ball possession, high-speed distance covered, and most defensive performance indicators did not differ significantly according to match outcome. Furthermore, the highest proportion of goals was scored in the final 15 minutes, while scoring the first goal was an important determinant of match outcome. The findings suggest that success in elite international football is not the result of a single factor, but rather emerges from the complex interaction of offensive efficiency, territorial progression, spatial duel distribution, and key situational variables such as scoring first.

Keywords: duels, analysis, efficiency, high-speed distance covered

1. [bookmark: _Toc236383495]ΕΙΣΑΓΩΓΗ

[bookmark: _Toc236383496]1.1. Το ποδόσφαιρο ως παγκόσμιο φαινόμενο και η ανάγκη ανάλυσης απόδοσης
 Το ποδόσφαιρο αποτελεί το πιο δημοφιλές άθλημα παγκοσμίως, με εκατομμύρια ανθρώπους να ασχολούνται είτε ως παίκτες είτε ως προπονητές, διαιτητές και άλλοι αξιωματούχοι (FIFA, 2007; Acar et al., 2008; Kubayi et al., 2015; Kubayi & Larkin, 2022).  Η ανάλυση της απόδοσης των ποδοσφαιριστών έχει εξελιχθεί σημαντικά τις τελευταίες δεκαετίες, με τη χρήση νέων τεχνολογιών που επιτρέπουν την ταχύτερη και ακριβέστερη συλλογή δεδομένων κατά τη διάρκεια των αγώνων (Barros et al., 2007; Dellal et al., 2011; Plakias et al., 2024). Ενώ παλαιότερα η αξιολόγηση γινόταν κυρίως μέσω σημειογραφικής ανάλυσης (Notational analysis), η εισαγωγή ημιαυτόματων συστημάτων ανάλυσης κίνησης προσέφερε τη δυνατότητα να μελετηθούν τόσο οι φυσικές όσο και οι τεχνικές απαιτήσεις των παικτών με μεγαλύτερη λεπτομέρεια (Drust et al., 2007). Αυτά τα σύγχρονα συστήματα επιτρέπουν τη σύγκριση της απόδοσης των παικτών, τόσο με όσο και χωρίς την κατοχή της μπάλας, κάτι που δεν ήταν πάντα δυνατό με τις παραδοσιακές μεθόδους παρακολούθησης (Carling et al., 2008).
Μία από τις πρώτες αναλύσεις απόδοσης σε εθνικό επίπεδο πραγματοποιήθηκε από τον Bate το 1988 (Bate, 2013), ο οποίος πρότεινε ότι οι ομάδες θα πρέπει να φέρνουν την μπάλα γρήγορα στην επιθετική ζώνη για να μεγιστοποιήσουν τις πιθανότητες επιτυχίας. Ωστόσο, οι σύγχρονες έρευνες αναφέρουν ότι η κατοχή της μπάλας είναι ένας σημαντικός παράγοντας που μπορεί να συμβάλει στη δημιουργία ευκαιριών για γκολ (Clemente et al., 2015; Collet, 2013; Hughes & Franks, 2005). Συγκεκριμένα, οι ομάδες που διατηρούν υψηλά ποσοστά κατοχής μπάλας έχουν μεγαλύτερες πιθανότητες να δημιουργήσουν επιθετικές φάσεις που καταλήγουν σε γκολ, γεγονός που τις καθιστά πιο αποτελεσματικές σε σχέση με τις αντίπαλες ομάδες που έχουν χαμηλότερα ποσοστά κατοχής (Araya & Larkin, 2013).
Παρά την ευρεία απήχηση του αθλήματος, η ανάλυση της απόδοσης των ομάδων σε διεθνείς διοργανώσεις όπως το Παγκόσμιο Κύπελλο δεν έχει εξεταστεί στον ίδιο βαθμό όσο διάφορες έρευνες που έχουν γίνει σε εθνικά πρωταθλήματα (Castellano et al., 2012; Kubayi & Larkin, 2022; Liu et al., 2015; Vantarakis & Stafylidis, 2023). 

[bookmark: _Toc236383497]1.2. Μεθοδολογική και τεχνολογική εξέλιξη της ανάλυσης απόδοσης
Η ανάλυση των δεικτών απόδοσης κατά τη διάρκεια των Παγκοσμίων Κυπέλλων ποδοσφαίρου αποτελεί ένα από τα κεντρικά θέματα έρευνας στη σύγχρονη αθλητική επιστήμη, όπως καταδεικνύεται από τις μελέτες που έχουν διεξαχθεί σε διάφορες διοργανώσεις και αναλύονται παρακάτω (Soroka et al., 2023; Iván-Baragaño et al., 2024; Lepschy, Woll, & Wäsche, 2021; De França et al., 2024; Kubayi & Larkin, 2022; Biswas & Bandyopadhyay, 2018; Liu et al., 2015; Groll, Schauberger, & Tutz, 2015; Fernandes et al., 2020; Clemente, 2012; Janković et al., 2011; Castellano, Casamichana, & Lago, 2012; Szwarc et al., 2017).
[bookmark: _Hlk180789284]Ακόμη, η κατοχή της μπάλας, αν και κρίσιμος παράγοντας στην επιτυχία των ομάδων, δεν είναι ο μόνος παράγοντας που συμβάλλει στην επιτυχία στο ποδόσφαιρο. Ορισμένες μελέτες δείχνουν ότι υπάρχουν κι άλλοι δείκτες, όπως η αποτελεσματικότητα των στατικών φάσεων και η θέση της αμυντικής γραμμής, που μπορούν να προσφέρουν σημαντικά πλεονεκτήματα στις ομάδες (Iván-Baragaño et al., 2024; De França et al., 2024). Παράλληλα, έχει διαπιστωθεί ότι οι μονομαχίες, τόσο στην άμυνα όσο και στην επίθεση, μπορούν να επηρεάσουν σε μεγάλο βαθμό το τελικό αποτέλεσμα, ειδικά όταν συνδυάζονται με την αποτελεσματικότητα στα σουτ και την εκμετάλλευση των ευκαιριών (Soroka et al., 2023). 

Οι μονομαχίες στο ποδόσφαιρο αποτελούν έναν από τους σημαντικότερους δείκτες απόδοσης, οι οποίες μπορούν να επηρεάσουν καθοριστικά το αποτέλεσμα των αγώνων. Σύμφωνα με τη μελέτη των Stafylidis et al. (2024), οι μονομαχίες που διεξάγονται σε συνδυασμό με τα γκολ, τα σουτ και την κατοχή μπάλας είναι καθοριστικοί παράγοντες που οδηγούν στη νίκη. Ειδικότερα, οι επιθετικές μονομαχίες και τα στημένα χτυπήματα, όπως τα πέναλτι και τα φάουλ, έχουν σημαντική επιρροή στην επιτυχία μιας ομάδας. Παράλληλα, η έρευνα των Ispyrlidis et al. (2020) δείχνει ότι οι εξωτερικοί αμυντικοί και οι κεντρικοί μέσοι συμμετέχουν πιο συχνά σε μονομαχίες υψηλής έντασης σε σχέση με άλλες θέσεις, γεγονός που τους επιτρέπει να έχουν σημαντικό ρόλο στη διαμόρφωση του αποτελέσματος.
Οι Bekris et al. (2020) επισημαίνουν ότι η ικανότητα ανίχνευσης του χώρου και η ακρίβεια στις μεταβιβάσεις συνδέονται άμεσα με τις μονομαχίες, ιδίως όταν οι παίκτες βρίσκονται στο κεντρικό και επιθετικό τρίτο του γηπέδου. Η τεχνική ακρίβεια και η λήψη αποφάσεων σε τέτοιες καταστάσεις έχουν βαρύνουσα σημασία για την έκβαση των μονομαχιών. Σε μικρότερους χώρους 4vs4, όπως έδειξαν οι Ispyrlidis et al. (2024), η μείωση των διαστάσεων του γηπέδου αυξάνει τα λάθη σε τεχνικές μονομαχίες, όπως οι μεταβιβάσεις και το 1vs1, γεγονός που υποδηλώνει τη σημασία της τακτικής και της σωστής διαχείρισης των μονομαχιών ανάλογα με τον χώρο.
Η μελέτη των Mitrotasios et al. (2021) καταδεικνύει ότι οι αποστάσεις που καλύπτουν οι παίκτες επηρεάζουν την απόδοσή τους στις μονομαχίες, με τους κεντρικούς μέσους και αμυντικούς να καλύπτουν μεγαλύτερες αποστάσεις και να συμμετέχουν σε περισσότερες μονομαχίες. Η έρευνα του Mitrotasios et al. (2024) σε ερασιτεχνικό ποδόσφαιρο αποκαλύπτει επίσης τη σημασία στην τακτική θέσεων και του ρόλου των παικτών στις μονομαχίες και την απόδοσή τους σε διαφορετικές ζώνες έντασης. Επιπλέον, οι Gioldasis et al. (2022) υπογραμμίζουν τη σημασία της ταχύτητας και της ντρίμπλας σε συνθήκες μονομαχίας, ενώ οι τακτικές κινήσεις των παικτών επηρεάζουν τις πιθανότητες επιτυχίας τους σε άμεσες μονομαχίες. Συμπερασματικά, οι μονομαχίες, είτε επιθετικές είτε αμυντικές, αποτελούν έναν κρίσιμο δείκτη απόδοσης που σχετίζεται άμεσα με την επιτυχία στο ποδόσφαιρο, επηρεάζοντας τόσο την επίθεση όσο και την άμυνα των ομάδων. Στη συνέχεια αναφέρονται ευρήματα στη διεθνή βιβλιογραφία σχετικά με τους δείκτες απόδοσης στο Παγκόσμιο Κύπελλο Ποδοσφαίρου.

[bookmark: _Toc236383499]1.4. Ανάλυση καταστάσεων 1-εναντίον-1
 Η έρευνα των Szwarc et al. (2017) επικεντρώνεται στην αξιολόγηση της αποτελεσματικότητας των παικτών σε καταστάσεις 1-εναντίον-1, λαμβάνοντας υπόψη τη θέση στον αγωνιστικό χώρο και τη διάρκεια του αγώνα. Η ανάλυση πραγματοποιήθηκε σε δείγμα 1012 παικτών που συμμετείχαν στους ημιτελικούς, τελικούς και στους αγώνες για την τρίτη θέση στα Παγκόσμια Κύπελλα και τα Ευρωπαϊκά Πρωταθλήματα από το 1990 έως το 2014. Στα αποτελέσματα της μελέτης, αναφέρθηκε ότι κατά μέσο όρο, οι παίκτες συμμετείχαν σε 231 καταστάσεις 1-εναντίον-1 ανά αγώνα με ποσοστό επιτυχίας 52%. Οι νικήτριες ομάδες παρουσίασαν σημαντικά υψηλότερα ποσοστά ακρίβειας σε σχέση με τις ηττημένες ομάδες, ιδίως στα αρχικά στάδια του αγώνα και στη μεσαία ζώνη του γηπέδου. Αυτή η διαφορά τονίζει τη σημασία των επιτυχημένων μονομαχιών στην αρχή του αγώνα για τη διαμόρφωση του τελικού αποτελέσματος (Szwarc et al., 2017).
Η μελέτη των Szwarc et al. (2017) έδειξε επίσης ότι η υψηλότερη αποτελεσματικότητα στις μονομαχίες 1-εναντίον-1 παρατηρήθηκε στη ζώνη άμυνας και μειώθηκε καθώς οι ενέργειες μετατοπίζονταν προς την αντίπαλη εστία. Η απόδοση των παικτών ήταν υψηλή στην άμυνα (114 μονομαχίες κατά μέσο όρο με 51% ακρίβεια) και παρόμοια με την επίθεση (113 μονομαχίες με 52% ακρίβεια). Αυτά τα αποτελέσματα υποδεικνύουν ότι οι καλύτερες ομάδες επιδεικνύουν συνεχή αποτελεσματικότητα και στις δύο ζώνες του αγωνιστικού χώρου, αν και παρατηρείται μείωση της αποτελεσματικότητας όταν πλησιάζουν στην αντίπαλη περιοχή. Είναι ενδιαφέρον ότι, παρά την ενισχυμένη δραστηριότητα των ομάδων στις επιθετικές μονομαχίες, οι χαμένες ομάδες παρουσίασαν χαμηλότερη ακρίβεια στις επιδόσεις τους. Το εύρημα αυτό υπογραμμίζει τη σημασία της αμυντικής σταθερότητας και της ικανότητας επιτυχημένων μονομαχιών 1-εναντίον-1 ως καθοριστικούς παράγοντες για την επιτυχία. Η ανάλυση της απόδοσης σε σχέση με τη θέση των μονομαχιών στο γήπεδο αποκάλυψε ότι οι παίκτες των νικητριών ομάδων είχαν μεγαλύτερη αποτελεσματικότητα στις μονομαχίες στη ζώνη άμυνας (54%) σε σύγκριση με τη ζώνη επίθεσης (48%). Παρόμοια ευρήματα παρατηρήθηκαν και στην «ζώνη άμεσης απειλής» (DGT), όπου η αποτελεσματικότητα στην άμυνα ήταν υψηλότερη από την επίθεση (55% έναντι 46%). Αυτή η διαφορά τονίζει τη σημασία των επιτυχημένων αμυντικών ενεργειών, ειδικά όταν οι ομάδες είναι πιο ευάλωτες στην άμεση επίθεση. 
Αναφορικά με τον χρόνο του αγώνα, δεν υπήρχαν στατιστικά σημαντικές διαφορές στην απόδοση των παικτών ανάμεσα στα δύο ημίχρονα. Ωστόσο, οι παίκτες των ηττημένων ομάδων παρουσίασαν χαμηλότερη αποτελεσματικότητα και στις δύο περιόδους του αγώνα, με την αποτελεσματικότητα να αυξάνεται για τις χαμένες ομάδες μόνο μεταξύ των 60 και 75 λεπτών. Αυτά τα αποτελέσματα δείχνουν ότι οι νικήτριες ομάδες ήταν πιο αποτελεσματικές στις πρώτες φάσεις κάθε ημιχρόνου, υπογραμμίζοντας τη σημασία των πρώτων λεπτών κάθε ημιχρόνου (Szwarc et al., 2017). Η έρευνα καταλήγει ότι οι αποτελεσματικές μονομαχίες 1-εναντίον-1, ιδιαίτερα στην άμυνα, είναι καθοριστικής σημασίας για την επιτυχία σε υψηλό επίπεδο ποδοσφαίρου. Η προπονητική στρατηγική θα πρέπει να επικεντρώνεται στην ενίσχυση της αμυντικής ακρίβειας και της ικανότητας των παικτών να ανταποκρίνονται επιτυχημένα στις μονομαχίες, ιδίως στην αρχή κάθε ημιχρόνου και στη δική τους ζώνη άμυνας.

[bookmark: _Toc236383500]1.5. Στατιστικοί δείκτες και επιθετική αποτελεσματικότητα - Διαφοροποίηση νικητών και ηττημένων
Σύμφωνα με την έρευνα των Castellano et al., (2012), όπου ο στόχος ήταν να αναγνωριστούν οι στατιστικοί δείκτες που μπορούν να διαφοροποιήσουν τις νικήτριες, ισόπαλες και ηττημένες ομάδες στα Παγκόσμια Κύπελλα Ποδοσφαίρου. Τα δεδομένα που χρησιμοποιήθηκαν για την ανάλυση προέρχονται από 177 αγώνες που έλαβαν χώρα στα τρία πιο πρόσφατα Παγκόσμια Κύπελλα της εποχής (2002, 2006, 2010). Οι μεταβλητές της ανάλυσης χωρίστηκαν σε δύο κύριες κατηγορίες: αυτές που σχετίζονται με την επίθεση και αυτές που σχετίζονται με την άμυνα. Η ανάλυση των επιδόσεων των ομάδων, που βασίζεται στις στατιστικές επιδόσεις τους, έδειξε σημαντικές διαφορές μεταξύ νικητών, ισόπαλων και ηττημένων ομάδων. Οι νικήτριες ομάδες είχαν σημαντικά υψηλότερα μέσο όρο σε γκολ που σημείωσαν, συνολικά σουτ και σουτ στον στόχο σε σύγκριση με τις ισόπαλες και ηττημένες ομάδες. Ιδιαίτερα, οι διαφορές στην ακρίβεια των σουτ (σουτ στον στόχο) και η κατοχή μπάλας ήταν μεταβλητές-κλειδιά που διαφοροποίησαν τις ομάδες με σημαντικό στατιστικό επίπεδο. Επιπλέον, τα δεδομένα έδειξαν ότι οι ομάδες που έχαναν είχαν υψηλότερο μέσο όρο σε συνολικά σουτ που δέχθηκαν και σουτ στον στόχο που δέχθηκαν. Αυτή η πληροφορία δείχνει ότι οι ηττημένες ομάδες όχι μόνο απέτυχαν να κρατήσουν κατοχή, αλλά αντιμετώπισαν και περισσότερες επιθετικές προσπάθειες από τους αντιπάλους τους, γεγονός που εξηγεί και την αυξημένη πίεση στην άμυνα. Η διακριτική ανάλυση αποκάλυψε ότι η κατοχή της μπάλας και η αποτελεσματικότητα στην επίθεση ήταν από τους πιο ισχυρούς δείκτες διάκρισης μεταξύ των νικητών και ηττημένων ομάδων. Παρόλο που η κατοχή της μπάλας συχνά θεωρείται σημαντική ένδειξη κυριαρχίας στο παιχνίδι, τα αποτελέσματα αυτής της μελέτης τονίζουν ότι η ακρίβεια στις επιθετικές προσπάθειες, ειδικά στα σουτ στον στόχο, είναι καθοριστικής σημασίας για το τελικό αποτέλεσμα. Οι προπονητές μπορούν να επωφεληθούν από αυτά τα ευρήματα για να σχεδιάσουν πιο στοχευμένες προπονήσεις που επικεντρώνονται στην ανάπτυξη της επιθετικής αποτελεσματικότητας και στη βελτίωση της ικανότητας των παικτών να εκμεταλλεύονται τις ευκαιρίες επίθεσης με υψηλή αποτελεσματικότητα Castellano et al., (2012). 



[bookmark: _Toc236383501]1.6. Τακτικά επιθετικά μοτίβα και κατοχή  
Η έρευνα των Janković et al. (2011) εξετάζει τη σχέση μεταξύ τακτικών εκδηλώσεων και των επιτευχθέντων αποτελεσμάτων των ομάδων που συμμετείχαν στο Παγκόσμιο Κύπελλο Ποδοσφαίρου του 2010 στη Νότια Αφρική. Η ανάλυση βασίστηκε σε 60 αγώνες και κατηγοριοποιήθηκαν οι ομάδες σε τρεις υποομάδες (νίκη, ισοπαλία, ήττα) ανάλογα με το αποτέλεσμα των αγώνων. Στόχος της έρευνας ήταν να αναδείξει τα τακτικά επιθετικά μοτίβα που σχετίζονται με την επιτυχία και να προσφέρει πρακτικές συμβουλές για την προπόνηση και την προετοιμασία.
Η μελέτη έδειξε ότι ο αριθμός των επιτυχημένων επιθέσεων (δηλαδή αυτών που κατέληξαν σε σουτ στην εστία) παρουσίασε σημαντική διαφορά (p=0,003) υπέρ των νικητριών ομάδων (Janković et al., 2011). Οι νικητές πραγματοποίησαν κατά μέσο όρο 16,02 επιτυχημένες επιθέσεις ανά αγώνα, έναντι 12,07 των ομάδων που έφεραν ισοπαλία και 12.72 των ηττημένων ομάδων. Αυτή η διαφορά επιβεβαιώνει ότι οι ομάδες που κερδίζουν έχουν καλύτερη οργάνωση στην επίθεση και δημιουργούν περισσότερες ευκαιρίες για γκολ. Οι ομάδες που οργανώνουν καλύτερα την επίθεσή τους είναι σε θέση να καταγράψουν περισσότερα σουτ προς την εστία, κάτι που συχνά οδηγεί σε καλύτερα αποτελέσματα (Janković et al., 2011). Η έρευνα αυτή συνάδει με παλαιότερα ευρήματα, όπως η ανάλυση του Παγκοσμίου Κυπέλλου του 2002 από τον Szwarc (2004) και τα δεδομένα του Grant et al. (1999) για το Παγκόσμιο Κύπελλο του 1998, όπου οι επιτυχημένες ομάδες παρουσίασαν περισσότερες επιθέσεις και σουτ.  Επιπλέον, η ακρίβεια των τελικών προσπαθειών των ομάδων παρουσίασε επίσης σημαντικές διαφορές μεταξύ των ομάδων που σημείωσαν διαφορετικά αποτελέσματα (Janković et al., 2011). Οι νικήτριες ομάδες είχαν υψηλότερο ποσοστό επιτυχίας στις προσπάθειές τους (46.17%) σε σύγκριση με τις ομάδες που έφεραν ισοπαλία (37.54%) και τις ηττημένες ομάδες (35.57%). Η σχέση γκολ προς σουτ ήταν 1:7.5 για τις νικήτριες ομάδες, 1:17 για τις ισόπαλες, και 1:27.65 για τις ηττημένες ομάδες (Janković et al., 2011). Αυτά τα δεδομένα υποδηλώνουν ότι οι πιο επιτυχημένες ομάδες αξιοποιούν καλύτερα τις ευκαιρίες τους και έχουν μεγαλύτερη αποτελεσματικότητα στις επιθετικές προσπάθειες. Τα ευρήματα αυτά συνάδουν με προηγούμενες αναλύσεις, όπως του Roxburg (2008) για το Ευρωπαϊκό Πρωτάθλημα του 2008, καθώς και την ανάλυση των Hughes και Franks (2005) για το Παγκόσμιο Κύπελλο του 1990.

Ένα άλλο σημαντικό εύρημα αφορά την κατοχή της μπάλας, η οποία βρέθηκε να είναι σημαντικά υψηλότερη στις νικήτριες ομάδες (52.3%) σε σύγκριση με τις ηττημένες ομάδες (47.6%), (Janković et al., 2011). Η κατοχή μπάλας φαίνεται να παίζει σημαντικό ρόλο στην επιτυχία των ομάδων, καθώς επιτρέπει την καλύτερη οργάνωση της επίθεσης και την επιβολή του ρυθμού του παιχνιδιού. Η κατοχή μπάλας συχνά συνδέεται με καλύτερα αποτελέσματα, όπως καταδεικνύουν και οι μελέτες των Hook και Hughes (2001), αλλά και η ανάλυση των Jones et al. (2004) για την Premier League της Αγγλίας. Η μελέτη κατέγραψε επίσης τη σημασία της οργάνωσης των επιθέσεων με μεταβιβάσεις (Janković et al., 2011). Οι νικήτριες ομάδες πραγματοποίησαν κατά μέσο όρο 533.5 μεταβιβάσεις ανά αγώνα, έναντι 480.8 των ομάδων με ισοπαλία και 473 των ηττημένων ομάδων (p=0,015). Οι σωστές μεταβιβάσεις ήταν επίσης σημαντικές, με τις νικήτριες ομάδες να έχουν σημαντικά υψηλότερο αριθμό σωστών μεταβιβάσεων (391.6) σε σύγκριση με τις ηττημένες ομάδες (331.9). Συμπερασματικά, η έρευνα αυτή υπογραμμίζει τη σημασία της τακτικής οργάνωσης των επιθέσεων, της κατοχής μπάλας και της αποτελεσματικότητας στις επιθετικές προσπάθειες για την επίτευξη καλύτερων αποτελεσμάτων. Οι ομάδες που καταφέρνουν να οργανώσουν επιτυχώς την επίθεσή τους και να αξιοποιήσουν τις ευκαιρίες τους είναι πιο πιθανό να επιτύχουν νίκη, ενώ η τακτική κατοχής μπάλας και η σωστή χρήση των μεταβιβάσεων αποδεικνύονται κρίσιμες παράμετροι για την επιτυχία.
Η έρευνα του Clemente (2012) επικεντρώνεται στην ανάλυση της απόδοσης των ομάδων που συμμετείχαν στο Παγκόσμιο Κύπελλο Ποδοσφαίρου του 2010, με στόχο τον προσδιορισμό των παραμέτρων που συνδέονται με την επιτυχία των ομάδων. Η ανάλυση στηρίχθηκε σε δεδομένα που συλλέχθηκαν από την επίσημη ιστοσελίδα του Παγκοσμίου Κυπέλλου της FIFA, και συγκεκριμένα για τις 32 ομάδες που συμμετείχαν στους 208 αγώνες του τουρνουά. Οι εξαρτημένες μεταβλητές που εξετάστηκαν αφορούσαν τόσο τη φάση της επίθεσης όσο και της άμυνας. Τα δεδομένα της έρευνας προήλθαν από την επίσημη ιστοσελίδα της FIFA, καλύπτοντας τους αγώνες που έλαβαν χώρα κατά τη διάρκεια του Παγκοσμίου Κυπέλλου 2010 στη Νότια Αφρική. Η ανάλυση περιλάμβανε τις 32 διεθνείς ομάδες που συμμετείχαν στο τουρνουά, και συγκεκριμένα μελετήθηκαν οι παράμετροι απόδοσης που αφορούν τη φάση της επίθεσης και της άμυνας. Η ανάλυση διακύμανσης χρησιμοποιήθηκε για να διαπιστωθούν διαφορές μεταξύ των ομάδων και να εντοπιστούν οι παράμετροι που εξηγούν την αποτελεσματικότητα των ομάδων. Σύμφωνα με τα αποτελέσματα, οι πιο επιτυχημένες ομάδες σημείωσαν περισσότερα γκολ ανά παιχνίδι, παρουσιάζοντας στατιστικά σημαντικές διαφορές. Συγκεκριμένα, οι διαφορές αυτές εντοπίστηκαν μεταξύ των ομάδων που αγωνίστηκαν σε 7 αγώνες και των ομάδων που αγωνίστηκαν σε 3 αγώνες. Επιπλέον, οι πιο επιτυχημένες ομάδες σημείωσαν περισσότερα γκολ μέσω του ανοιχτού παιχνιδιού, με στατιστικά σημαντικές διαφορές μεταξύ των ομάδων. Αυτά τα ευρήματα επιβεβαιώνουν τη σύνδεση των γκολ μέσω του ανοιχτού παιχνιδιού με την επιτυχία των ομάδων στο τουρνουά (Clemente, 2012). Αξίζει να σημειωθεί ότι οι πιο επιτυχημένες ομάδες υπέστησαν λιγότερα γκολ ανά αγώνα, αν και οι διαφορές μεταξύ των ομάδων δεν ήταν στατιστικά σημαντικές. Επιπλέον, δεν παρατηρήθηκαν στατιστικά σημαντικές διαφορές στα γκολ που σημειώθηκαν από πέναλτι ούτε στα γκολ από αυτογκόλ των αντιπάλων ομάδων. Μια άλλη σημαντική παράμετρος που μελετήθηκε ήταν η χρήση των μεταβιβάσεων. Οι πιο επιτυχημένες ομάδες πραγματοποίησαν περισσότερες μεταβιβάσεις ανά παιχνίδι σε σχέση με τις λιγότερο επιτυχημένες ομάδες, με στατιστικά σημαντικές διαφορές. Ειδικότερα, οι μέσες μεταβιβάσεις κατά τη διάρκεια του παιχνιδιού, καθώς και η συχνότητα των μεσαίων μεταβιβάσεων, ήταν υψηλότερες στις πιο επιτυχημένες ομάδες, με στατιστικά σημαντικές διαφορές. Ωστόσο, δεν παρατηρήθηκαν στατιστικά σημαντικές διαφορές στην ολοκλήρωση των μακρινών μεταβιβάσεων. Τέλος, τα αποτελέσματα έδειξαν ότι οι πιο επιτυχημένες ομάδες συνήθως επιτίθενται περισσότερο από τις πλευρές του γηπέδου σε σχέση με το κέντρο, αν και δεν υπήρχαν στατιστικά σημαντικές διαφορές στις επιθέσεις από διαφορετικές ζώνες του γηπέδου (Clemente, 2012). Η έρευνα αυτή καταδεικνύει ότι η τακτική οργάνωση, οι συχνές και σωστές μεταβιβάσεις, καθώς και τα γκολ που σημειώνονται μέσω του ανοιχτού παιχνιδιού, είναι παράμετροι που χαρακτηρίζουν την επιτυχία των ομάδων στο Παγκόσμιο Κύπελλο Ποδοσφαίρου 2010. Οι προπονητές και οι αναλυτές ποδοσφαίρου μπορούν να χρησιμοποιήσουν αυτές τις πληροφορίες για να βελτιώσουν την τακτική προετοιμασία των ομάδων και να αυξήσουν την πιθανότητα επιτυχίας τους.

[bookmark: _Toc236383502]1.7. Αμυντικά μοτίβα και μοντέλα πρόβλεψης - Ανάκτηση μπάλας και αμυντική μετάβαση
Στο Παγκόσμιο Κύπελλο Ποδοσφαίρου του 2014 οι ερευνητές στόχευσαν στην ανίχνευση των αμυντικών μοτίβων των επιτυχημένων ομάδων κατά την ανάκτηση της μπάλας και εξέτασαν την επίδραση της τακτικής, των ημιχρόνων, της κατάστασης του αγώνα, της ποιότητας των αντιπάλων και των φάσεων του τουρνουά. Το δείγμα περιλάμβανε 1323 περιπτώσεις αμυντικών φάσεων από τις ομάδες που έφτασαν στους ημιτελικούς του Παγκοσμίου Κυπέλλου 2014, ενώ τα δεδομένα συλλέχθηκαν με τη χρήση του έγκυρου και αξιόπιστου οργάνου παρατήρησης Soccer-Defence  (SOC-DEF) Observational System: Criteria and Categories (Fernandes et al., 2019).
Οι ομάδες διέφεραν στη διάρκεια των φάσεων ανάκτησης της μπάλας, καθώς η Γερμανία παρουσίασε υψηλότερες πιθανότητες να ανακτήσει την μπάλα μέσω του τερματοφύλακα σε σύγκριση με την Αργεντινή και την Ολλανδία. Αντίθετα, η Βραζιλία είχε τις μικρότερες πιθανότητες να επιτρέψει ένα σουτ εκτός εστίας. Οι ομάδες που αγωνίζονταν εναντίον αντιπάλων χαμηλότερης κατάταξης είχαν 0.63 φορές λιγότερες πιθανότητες να ανακτήσουν την μπάλα μέσω παρέμβασης.
Επιπλέον, η ανάλυση ακολουθίας έδειξε ότι οι ομάδες εναλλάσσονταν μεταξύ κεντρικών και πλευρικών ζωνών υψηλής πίεσης πριν ανακτήσουν την μπάλα σε χαμηλότερες ζώνες του γηπέδου. Η Γερμανία κατέγραψε τη μεγαλύτερη συχνότητα αμυντικών φάσεων μέσω κεφαλιών και τεχνικών τερματοφύλακα, με στατιστικά σημαντικές διαφορές σε σύγκριση με την Αργεντινή και την Ολλανδία. Οι Βραζιλιάνοι αμυντικοί ήταν πιο αποτελεσματικοί στις ανακτήσεις μέσω παρέμβασης και τάκλιν, με τις σημαντικότερες διαφορές να εμφανίζονται έναντι της Αργεντινής. Ακόμη, η ανάλυση αποκάλυψε ότι οι επιτυχημένες ομάδες ήταν 1.10 φορές πιο πιθανό να επιτρέψουν ένα σουτ προς το τέρμα κατά την αμυντική μετάβαση. Η καθυστέρηση στην ανάκτηση της μπάλας και ο έλεγχος του χώρου αποδείχτηκαν καθοριστικοί παράγοντες, καθώς αύξησαν τις πιθανότητες επιτυχίας του τάκλιν. Οι ομάδες που αντιμετώπιζαν αντιπάλους χαμηλότερης ποιότητας είχαν υψηλότερες πιθανότητες να καταφύγουν σε ανακτήσεις μέσω κεφαλιάς και σφαλμάτων του αντιπάλου (Fernandes et al., 2020). Οι παρατηρήσεις της μελέτης αναδεικνύουν τις τακτικές επιλογές που διαφοροποιούν τις επιτυχημένες από τις λιγότερο επιτυχημένες ομάδες στην ανάκτηση της μπάλας. Η μελέτη αυτών των μοτίβων μπορεί να αποτελέσει βάση για την ανάπτυξη αμυντικών στρατηγικών και σχεδίων προπόνησης, καθώς και την προσαρμογή των τακτικών των ομάδων ανάλογα με τις συνθήκες του αγώνα και τον αντίπαλο.
Η μελέτη των Groll et al. (2015) επικεντρώνεται στην πρόβλεψη των αποτελεσμάτων διεθνών τουρνουά ποδοσφαίρου χρησιμοποιώντας ένα προσαρμοσμένο μοντέλο Poisson με κανονικοποίηση. Συγκεκριμένα, οι συγγραφείς αναλύουν και προβλέπουν τα αποτελέσματα των αγώνων του Παγκοσμίου Κυπέλλου της FIFA 2014 βασισμένοι σε στατιστικά στοιχεία προηγούμενων Παγκοσμίων Κυπέλλων και διάφορες επιρροές των εθνικών ομάδων, όπως η επιτυχία τους σε προηγούμενα τουρνουά. Το μοντέλο που χρησιμοποιείται για την πρόβλεψη των γκολ περιλαμβάνει διάφορους μεταβλητούς παράγοντες που επηρεάζουν την απόδοση των ομάδων, καθώς και τη διαφορά στις επιδόσεις μεταξύ των ομάδων. Με βάση τις εκτιμήσεις των μοντέλων, οι συγγραφείς πραγματοποίησαν προσομοιώσεις για το Παγκόσμιο Κύπελλο του 2014. Η Γερμανία και η Βραζιλία εμφανίστηκαν ως τα δύο κορυφαία φαβορί για την κατάκτηση του τίτλου, με μια μικρή υπεροχή για τη Γερμανία. Η μελέτη καταλήγει ότι το μοντέλο Poisson με ποινική κανονικοποίηση προσφέρει μια σταθερή μεθοδολογία για την πρόβλεψη αποτελεσμάτων και για την κατανόηση της επιρροής διαφόρων παραμέτρων στην απόδοση των εθνικών ομάδων (Groll et al., 2015).
Η έρευνα των Liu et al. (2015) επικεντρώνεται στην ταυτοποίηση των στατιστικών παραμέτρων που συμβάλλουν καθοριστικά στη νίκη των ποδοσφαιρικών ομάδων, κατά τη φάση των ομίλων του Παγκοσμίου Κυπέλλου FIFA 2014 στη Βραζιλία. Η ανάλυση χρησιμοποιεί ένα γενικευμένο γραμμικό μοντέλο (GLM), όπου η σωρευτική λογιστική παλινδρόμηση λαμβάνει υπόψη τις τιμές των στατιστικών παραμέτρων ως ανεξάρτητες μεταβλητές για την πρόβλεψη των πιθανοτήτων νίκης. Η μελέτη αξιολόγησε τις σχέσεις μεταξύ 24 στατιστικών στοιχείων και του αποτελέσματος του αγώνα (νίκη, ισοπαλία, ήττα), και οι σχέσεις αυτές μετρήθηκαν ως οι επιδράσεις μιας αύξησης δύο τυπικών αποκλίσεων στην τιμή κάθε μεταβλητής στην πιθανότητα νίκης μιας ομάδας. Τα αποτελέσματα έδειξαν ότι σε όλα τα παιχνίδια, εννέα στατιστικές παράμετροι είχαν σαφώς θετική επίδραση στην πιθανότητα νίκης, συμπεριλαμβανομένων των σουτ, των σουτ στον στόχο, των σουτ από αντεπίθεση, των σουτ από την περιοχή, της κατοχής μπάλας, των κοντινών μεταβιβάσεων, του μέσου όρου διαδοχικών μεταβιβάσεων, του πλεονεκτήματος στις εναέριες μονομαχίες και των τάκλιν. Αντίθετα, τέσσερις στατιστικές παράμετροι, όπως τα αποκρουσμένα σουτ, οι σέντρες, οι ντρίμπλες και οι κόκκινες κάρτες, είχαν αρνητική επίδραση. Άλλες 12 παράμετροι είχαν είτε ασήμαντες είτε ασαφείς επιδράσεις. Στα πιο "κλειστά" παιχνίδια, η επίδραση του πλεονεκτήματος στις εναέριες μονομαχίες μετατράπηκε από θετική σε ασήμαντη, ενώ η επίδραση της κίτρινης κάρτας μετατράπηκε από ασήμαντη σε αρνητική. Επιπλέον, η παράμετρος των σουτ στον στόχο αναδείχθηκε ως η ισχυρότερη παράμετρος που συνδέεται με την πιθανότητα νίκης (Liu et al., 2015). Η κατοχή μπάλας, οι κοντινές μεταβιβάσεις και ο μέσος όρος διαδοχικών μεταβιβάσεων είχαν επίσης σημαντικές επιδράσεις, ιδιαίτερα στα "κλειστά" παιχνίδια. Η ανάλυση υπογραμμίζει επίσης την υψηλή αποτελεσματικότητα των αντεπιθέσεων, δείχνοντας ότι οι ομάδες που εκμεταλλεύονται τις αντεπιθέσεις έχουν αυξημένες πιθανότητες να πετύχουν γκολ, ενώ λάθη όπως τα μπλοκαρισμένα σουτ και οι κόκκινες κάρτες μειώνουν σημαντικά την πιθανότητα νίκης (Liu et al., 2015) . Συμπερασματικά, τα ευρήματα δείχνουν ότι οι ομάδες που ακολουθούν μια πιο επιθετική στρατηγική, διατηρώντας την κατοχή μπάλας και πραγματοποιώντας κοντινές μεταβιβάσεις, έχουν μεγαλύτερες πιθανότητες να πετύχουν νίκες. Ωστόσο, η μελέτη αναδεικνύει και τη σημαντική συμβολή των αντεπιθέσεων, υποδεικνύοντας ότι οι ομάδες θα πρέπει να προσπαθούν να ολοκληρώνουν τις επιθέσεις τους για να αποφύγουν αντεπιθέσεις από τον αντίπαλο. Αυτές οι πληροφορίες είναι εξαιρετικά χρήσιμες για προπονητές και αναλυτές, καθώς μπορούν να αξιοποιηθούν για την αξιολόγηση της απόδοσης μετά τον αγώνα, την προετοιμασία τακτικών και την ανάλυση των προσεχών αντιπάλων.

[bookmark: _Toc236383503]1.8. Τάσεις σκοραρίσματος και πρόκρισης στις σύγχρονες διοργανώσεις
Η μελέτη των Biswas και Bandyopadhyay (2018) εξετάζει τα στατιστικά των γκολ και τα χαρακτηριστικά της σκοραρίσματος στο Παγκόσμιο Κύπελλο FIFA 2018, με στόχο να αποκαλύψει τα μοτίβα και τις τάσεις που επηρεάζουν και συμβάλλουν στα αποτελέσματα των αγώνων. Όλα τα δεδομένα συλλέχθηκαν από την επίσημη βάση δεδομένων της FIFA. Οι μεταβλητές που αναλύθηκαν περιλάμβαναν γκολ που σημειώθηκαν, αριθμό σουτ, σουτ εντός στόχου, κατοχή της μπάλας, αριθμό μεταβιβάσεων, ακρίβεια μεταβίβασης, ελλιπή μεταβίβαση, αριθμό φάουλ, κίτρινες κάρτες, οφσάιντ, κόρνερ και το χρονικό διάστημα κατά το οποίο σημειώθηκαν τα γκολ. Στη μελέτη συμπεριλήφθηκαν μόνο οι 50 αγώνες της διοργάνωσης που ολοκληρώθηκαν εντός της κανονικής διάρκειας των 90 λεπτών, εξαιρώντας τους αγώνες με παράταση, πέναλτι και ισοπαλίες. Παρατηρήθηκε ότι ο μέσος αριθμός γκολ ανά αγώνα ήταν 2,64, με τα περισσότερα γκολ να σημειώνονται από την νικήτρια ομάδα στο πέμπτο χρονικό διάστημα (26 γκολ), ενώ οι ηττημένες ομάδες σκόραραν κατά κύριο λόγο στο έκτο χρονικό διάστημα (6 γκολ). Η στατιστική ανάλυση αποκάλυψε σημαντικές διαφορές μεταξύ των νικητών και των ηττημένων στον συνολικό αριθμό σουτ (p=0,02), στα σουτ εντός στόχου (p=0,00) και στις κίτρινες κάρτες (p=0,03). Παράλληλα, οι μεταβλητές παρουσίαζαν στατιστικά σημαντικές συσχετίσεις (r=0,91 έως -0,53), με μοναδική εξαίρεση το οφσάιντ, που δεν είχε καμία στατιστική συσχέτιση με άλλες μεταβλητές (Biswas & Bandyopadhyay, 2018). Η μελέτη προσφέρει μια λεπτομερή ανάλυση των τάσεων σκοραρίσματος στο Παγκόσμιο Κύπελλο του 2018 και μπορεί να συμβάλει στην ανάπτυξη στρατηγικών και προγραμμάτων προπόνησης για μελλοντικές διοργανώσεις.
Στη μελέτη των Kubayi και Larkin (2022) διερευνήθηκαν οι μεταβλητές απόδοσης που διαφοροποίησαν τις ομάδες που προκρίθηκαν από εκείνες που αποκλείστηκαν στη φάση των ομίλων του Παγκοσμίου Κυπέλλου FIFA 2018. Το δείγμα περιλάμβανε 48 αγώνες της φάσης των ομίλων και τα δεδομένα συλλέχθηκαν από την εταιρεία InStat® στη Μόσχα. Η ανάλυση έδειξε ότι οι ομάδες που προκρίθηκαν είχαν σημαντικά καλύτερες επιδόσεις σε κρίσιμες επιθετικές μεταβλητές, όπως τα σουτ εντός στόχου, ο συνολικός αριθμός μεταβιβάσεων, οι ακριβείς μεταβιβάσεις, οι μεσαίες μεταβιβάσεις και η κατοχή της μπάλας, σε σύγκριση με τις ομάδες που αποκλείστηκαν. Αντίθετα, οι αποκλεισμένες ομάδες πραγματοποίησαν σημαντικά περισσότερες μακρινές μεταβιβάσεις (Μ = 35,88) σε σχέση με τις προκριθείσες ομάδες. Όσον αφορά τις αμυντικές μεταβλητές, δεν παρατηρήθηκαν σημαντικές διαφορές μεταξύ των δύο ομάδων. Επιπλέον, βρέθηκε σημαντική διαφορά στον αριθμό των αντεπιθέσεων και στα γκολ από στατικές φάσεις, με τις προκριθείσες ομάδες να υπερτερούν σε αυτούς τους τομείς (Kubayi & Larkin, 2022). Τα αποτελέσματα των Kubayi & Larkin (2022). υποδεικνύουν ότι οι ομάδες που προκρίθηκαν επικεντρώθηκαν στη διατήρηση της κατοχής της μπάλας μέσω ακριβών μεταβιβάσεων, με στόχο να δημιουργήσουν ευκαιρίες για σουτ εντός στόχου ή για γκολ από στατικές φάσεις. Αυτά τα ευρήματα μπορεί να βοηθήσουν τους προπονητές στη διαμόρφωση στρατηγικών και τακτικών, καθώς και στον προγραμματισμό της προπόνησης, με σκοπό να βελτιώσουν τις πιθανότητες πρόκρισης στη φάση των νοκ-άουτ των διεθνών διοργανώσεων.

[bookmark: _Toc236383504]1.9. Στυλ παιχνιδιού και τακτική ευελιξία 
Η μελέτη των De França et al. (2024) εξέτασε τη σχέση μεταξύ του στυλ παιχνιδιού των ομάδων και της δύναμής τους στο Παγκόσμιο Κύπελλο FIFA 2022. Χρησιμοποιώντας μια προσέγγιση κλαδικής ανάλυσης (k-means clustering), η έρευνα αναγνώρισε τρία διαφορετικά στυλ παιχνιδιού τόσο κατά την κατοχή της μπάλας όσο και εκτός κατοχής. Η ανάλυση έδειξε ότι υπήρχε σημαντική σύνδεση μεταξύ του στυλ παιχνιδιού και της κατάταξης των ομάδων στο Παγκόσμιο Κύπελλο, καθώς και με τη θέση των ομάδων στη FIFA. Τα αποτελέσματα ανέδειξαν δύο κύρια προφίλ παιχνιδιού κατά την κατοχή της μπάλας. Οι επιτυχημένες ομάδες υιοθετούν ένα στυλ με υψηλή κατοχή της μπάλας, μεγάλο αριθμό κινήσεων των παικτών για υποδοχή της μπάλας, και προοδευτική διείσδυση στις αντίπαλες γραμμές άμυνας. Από την άλλη πλευρά, οι λιγότερο επιτυχημένες ομάδες προτίμησαν το άμεσο παιχνίδι, με μακρινές μεταβιβάσεις και στηρίχθηκαν περισσότερο στις στατικές φάσεις, με λιγότερες κινήσεις των παικτών και χαμηλότερη διείσδυση στο αντίπαλο τρίτο (De França et al., 2024). 
Όσον αφορά την άμυνα, οι επιτυχημένες ομάδες υιοθετούν υψηλή πίεση και αμυντική μετάβαση, προκειμένου να εμποδίσουν αντεπιθέσεις από τους αντιπάλους. Αντίθετα, οι λιγότερο επιτυχημένες ομάδες υιοθετούν μεσαία ή χαμηλά αμυντικά μπλοκ και ασκούν χαμηλή πίεση. Η ανάλυση αυτή δείχνει ότι το στυλ παιχνιδιού με υψηλή κατοχή της μπάλας και μεγάλη κίνηση παικτών είναι πιο επιτυχημένο στο Παγκόσμιο Κύπελλο. Ωστόσο, οι συγγραφείς υπογραμμίζουν ότι δεν υπάρχει σαφής συσχέτιση του στυλ παιχνιδιού με τον αριθμό των τερμάτων ή τα αποτελέσματα των αγώνων, κάτι που απαιτεί προσοχή στην ερμηνεία των δεδομένων. Ενδιαφέρον παρουσιάζει ότι ορισμένες ομάδες, όπως η Γαλλία, η Αργεντινή και το Μαρόκο, υιοθέτησαν εναλλακτικά και τα τρία στυλ παιχνιδιού, ενώ καμία ομάδα που χρησιμοποίησε το στυλ του Cluster 2 δεν ηττήθηκε (De França et al., 2024). Συνολικά, η μελέτη προσφέρει σημαντικά ευρήματα που μπορούν να βοηθήσουν στην προετοιμασία των εθνικών ομάδων για μελλοντικές διοργανώσεις του Παγκοσμίου Κυπέλλου, επισημαίνοντας τη σημασία της ευελιξίας στο στυλ παιχνιδιού και της προσαρμογής στις συνθήκες των αγώνων.

[bookmark: _Toc236383505]1.10. Αμυντικά λάθη και αντεπιθέσεις
Η μελέτη των Lepschy et al. (2021) εξετάζει παράγοντες επιτυχίας στο ποδόσφαιρο, εστιάζοντας συγκεκριμένα στο Παγκόσμιο Κύπελλο FIFA του 2018 στη Ρωσία και το Παγκόσμιο Κύπελλο FIFA του 2014 στη Βραζιλία. Η μελέτη αυτή αναλύει δεδομένα από 128 αγώνες με τη χρήση του γενικευμένου λογιστικού μοντέλου και επικεντρώνεται σε 29 μεταβλητές που εντοπίστηκαν από προηγούμενη έρευνα. Τα αποτελέσματα δείχνουν ότι συγκεκριμένοι αμυντικοί παράγοντες, όπως τα αμυντικά λάθη, η αποτελεσματικότητα στην επίτευξη γκολ, η επιτυχία στις μονομαχίες, η επιτυχία στα τάκλιν, οι προσπάθειες από αντεπιθέσεις, οι απομακρύνσεις της μπάλας και τα γυρίσματα της μπάλας, έχουν σημαντική επίδραση στην πιθανότητα νίκης σε έναν αγώνα. Συγκεκριμένα, τα αμυντικά λάθη βρέθηκαν να έχουν τη μεγαλύτερη επίδραση, καθώς κάθε αμυντικό λάθος μειώνει την πιθανότητα νίκης κατά 10,25%. Επιπλέον, η επίτευξη ενός γκολ από αντεπίθεση αυξάνει την πιθανότητα νίκης κατά 6,51%. Επίσης, η επιτυχία στις μονομαχίες και η αποτελεσματικότητα στην επίτευξη γκολ είναι πολύ σημαντικοί παράγοντες για την επιτυχία των ομάδων. 
Από την άλλη πλευρά, οι μεταβλητές που αφορούν την κατοχή μπάλας, την απόσταση που διανύθηκε και την αξία της ομάδας δεν βρέθηκαν να έχουν στατιστικά σημαντική επίδραση στην επιτυχία (Lepschy et al., 2021). Η ανάλυση αυτή υποδηλώνει ότι οι αμυντικές ενέργειες είναι καθοριστικές για την επίτευξη νίκης, ενώ το άμεσο παιχνίδι και η πίεση είναι πιο αποτελεσματικά από την κατοχή μπάλας. Αυτό το εύρημα προσφέρει σημαντικές πληροφορίες για τη βελτίωση της προπόνησης, της προετοιμασίας για τους αγώνες και της καθοδήγησης των ομάδων (Lepschy et al., 2021). Συνολικά, η έρευνα των Lepschy et al. (2021) συνεισφέρει στη βελτίωση της κατανόησης των παραγόντων που επηρεάζουν την επιτυχία στο ποδόσφαιρο και μπορεί να βοηθήσει στην ανάπτυξη στρατηγικών και τακτικών που θα αυξήσουν τις πιθανότητες επιτυχίας στους επερχόμενους αγώνες.

[bookmark: _Toc236383506]1.11. Τεχνικο-τακτικοί δείκτες και διαχείριση χώρου
Η μελέτη των Iván-Baragaño et al. (2024) είχε ως στόχο να εντοπίσει τους τεχνικούς και τακτικούς δείκτες που διαφοροποιούν τις ομάδες που προκρίθηκαν από εκείνες που αποκλείστηκαν στη φάση των ομίλων του Παγκοσμίου Κυπέλλου FIFA 2022 στο Κατάρ, λαμβάνοντας υπόψη τον πραγματικό χρόνο παιχνιδιού. Για τη συλλογή δεδομένων χρησιμοποιήθηκαν οι πλατφόρμες InstatScout (τώρα Wyscout) και FIFA, και η ανάλυση περιέλαβε όλους τους αγώνες του τουρνουά (N = 64), με παρατήρηση και των δύο ομάδων σε κάθε παιχνίδι. Η ανάλυση παλινδρόμησης εντόπισε 12 μεταβλητές που αύξησαν την πιθανότητα πρόκρισης στις επόμενες φάσεις. Οι πιο σημαντικοί παράγοντες ήταν η αποτελεσματικότητα των στατικών φάσεων, το ύψος της αμυντικής γραμμής κατά τη διάρκεια της επιθετικής φάσης, και η ικανότητα των ομάδων να περιορίζουν τον διαθέσιμο χώρο του αντιπάλου στην αμυντική φάση. Συγκεκριμένα, το ποσοστό επιτυχίας στις επιθέσεις από στατικές φάσεις και οι κερδισμένες εναέριες μονομαχίες ήταν από τους κύριους δείκτες πρόκρισης. Από την άλλη πλευρά, η υψηλότερη χρήση μεσαίας και χαμηλής αμυντικής γραμμής συνδέθηκε με τον αποκλεισμό από τη φάση των ομίλων. Τα αποτελέσματα δείχνουν ότι οι ομάδες που προκρίθηκαν κρατούσαν την μπάλα περισσότερο σε μικρούς χώρους κοντά στην αντίπαλη περιοχή, με αμυντικές γραμμές που έπαιζαν ψηλά και με γρήγορες αμυντικές μεταβάσεις, πιέζοντας άμεσα μετά την απώλεια της κατοχής της μπάλας. Αντίθετα, οι μη προκριθείσες ομάδες παρουσίασαν μεγαλύτερη απώλεια κατοχής και λιγότερη αποτελεσματικότητα στις επιθέσεις από στατικές φάσεις.
Ακόμη, σημαντικές διαφορές παρατηρήθηκαν σε 33 δείκτες, οι οποίοι έπαιξαν καθοριστικό ρόλο στην απόδοση των ομάδων. Τα ευρήματα αυτά έδειξαν ότι η επιθετική αποτελεσματικότητα από στατικές φάσεις, η ύψωση της αμυντικής γραμμής κατά τη φάση επίθεσης, και η ικανότητα των ομάδων να μειώνουν τον διαθέσιμο χώρο παιχνιδιού για τον αντίπαλο στη φάση άμυνας, αποτέλεσαν τους κύριους δείκτες που επέτρεψαν την ταξινόμηση των ομάδων. Η πολυμεταβλητή ανάλυση έδειξε πως οι ομάδες που ήταν πιο αποτελεσματικές στις επιθετικές στατικές φάσεις και είχαν υψηλή αμυντική γραμμή όταν κατείχαν την μπάλα, είχαν μεγαλύτερες πιθανότητες να προκριθούν στη φάση των "16". Τα ευρήματα υποδεικνύουν ότι οι προπονητές μπορούν να χρησιμοποιήσουν τους βασικούς δείκτες που εντοπίστηκαν ως προβλεπτικούς παράγοντες απόδοσης, προκειμένου να αναπτύξουν στρατηγικές για την αύξηση της αποτελεσματικότητας των ομάδων τους. (Iván-Baragaño et al., 2024).

[bookmark: _Toc236383507]1.12. Σύγκριση ομάδων υψηλής και χαμηλής κατοχής
Η μελέτη των Soroka et al. (2023) αναλύει τις διαφορές στην απόδοση ομάδων με υψηλό ποσοστό κατοχής μπάλας και ομάδων με χαμηλό ποσοστό κατοχής μπάλας  κατά τη διάρκεια του Παγκοσμίου Κυπέλλου FIFA 2022 στο Κατάρ. Τα δεδομένα συλλέχθηκαν από 64 αγώνες, χρησιμοποιώντας την πλατφόρμα ανάλυσης OPTA Sportsdata, και αναλύθηκαν 31 δείκτες απόδοσης που κατανεμήθηκαν σε τέσσερις ομάδες.  
Οι ομάδες με υψηλό ποσοστό κατοχής μπάλας εμφάνισαν υψηλότερες τιμές σε όλους τους αναλυθέντες δείκτες που σχετίζονται με επιθετικές ενέργειες, όπως η δημιουργία ευκαιριών για γκολ, η αξιοπιστία των σουτ και η επιτυχής ολοκλήρωση μεσαίων και μακρινών μεταβιβάσεων. Αντίθετα, οι ομάδες με χαμηλό ποσοστό κατοχής μπάλας υπερείχαν σε αμυντικούς δείκτες, όπως οι επεμβάσεις, οι αποκρούσεις και τα μπλοκαρίσματα σουτ. Το πιο σημαντικό εύρημα της μελέτης ήταν ότι η κατοχή της μπάλας και η αξιοπιστία στις επιθετικές ενέργειες έπαιξαν καθοριστικό ρόλο για τις ομάδες με υψηλό ποσοστό κατοχής μπάλας, καθώς αυτές ασκούσαν μεγαλύτερη πίεση στους αντιπάλους μέσω μεγαλύτερης διάρκειας κατοχής κατά την οικοδόμηση των επιθέσεων (Soroka et al., 2023).
Ο δείκτης κατοχής μπάλας αναγνωρίστηκε ως ο πιο σημαντικός παράγοντας διαφοροποίησης των ομάδων με υψηλό ποσοστό κατοχής μπάλας από εκείνες με χαμηλό ποσοστό κατοχής, με μέσο ποσοστό 59.28% για τις πρώτες και 40.72% για τις δεύτερες (Soroka et al., 2023). Οι ομάδες με υψηλό ποσοστό κατοχής ήταν επίσης πιο αποτελεσματικές σε δημιουργικές επιθέσεις και μεταβιβάσεις στην επιθετική ζώνη, ενώ οι ομάδες με χαμηλό ποσοστό κατοχής βασίζονταν κυρίως σε αμυντικές ενέργειες για να αποτρέψουν τις επιθέσεις των αντιπάλων (Soroka et al., 2023). Η μελέτη αναδεικνύει τη σημασία της κατοχής μπάλας για την αποτελεσματική απόδοση των ομάδων με υψηλό ποσοστό κατοχής, ενώ επισημαίνει τη διαφορετική στρατηγική των ομάδων με χαμηλό ποσοστό κατοχής, οι οποίες βασίζονται κυρίως σε αμυντικές ενέργειες. Τα ευρήματα υποστηρίζουν την ανάγκη για συνεχή παρακολούθηση της κατοχής μπάλας ως ένα σύνθετο φαινόμενο που επηρεάζει καθοριστικά την έκβαση των αγώνων, παρέχοντας πολύτιμες πληροφορίες για την προετοιμασία και τη βελτίωση της τακτικής των ομάδων.

[bookmark: _Toc236383508]1.13. Σκοπός της έρευνας
Σκοπός της παρούσας μελέτης ήταν η ολοκληρωμένη διερεύνηση των παραγόντων που καθορίζουν τα αποτελέσματα των αγώνων στο Παγκόσμιο Κύπελλο Ποδοσφαίρου 2022 στο Κατάρ, με έμφαση στον συνδυασμό των χωρικών προτύπων μονομαχιών και των βασικών δεικτών απόδοσης. Συγκεκριμένα, εξετάστηκε η κατανομή των μονομαχιών στις επιμέρους ζώνες του γηπέδου (αμυντικό, κεντρικό και επιθετικό τρίτο) και η συσχέτισή τους με κρίσιμους δείκτες απόδοσης, όπως η κατοχή μπάλας, οι τελικές προσπάθειες, η προώθηση της μπάλας και η επίτευξη τερμάτων.
Η μελέτη υιοθετεί μια σύνθετη προσέγγιση, επιδιώκοντας να αναδείξει όχι μόνο τη μεμονωμένη επίδραση κάθε δείκτη, αλλά και τη μεταξύ τους αλληλεπίδραση, με στόχο την καλύτερη κατανόηση των μηχανισμών που οδηγούν στην επιτυχία στο ελίτ διεθνές ποδόσφαιρο. Παράλληλα, διερευνώνται κρίσιμοι καταστασιακοί παράγοντες, όπως ο χρονισμός της επίτευξης των τερμάτων και η σημασία του πρώτου γκολ στην έκβαση του αγώνα.


[bookmark: _Toc236383509]1.14. Σημασία της έρευνας
Η παρούσα μελέτη συμβάλλει στη βιβλιογραφία της ανάλυσης απόδοσης στο ποδόσφαιρο, καλύπτοντας ένα σημαντικό ερευνητικό κενό που αφορά την ταυτόχρονη εξέταση των χωρικών προτύπων μονομαχιών και των βασικών δεικτών απόδοσης στο πλαίσιο ενός πολυπαραγοντικού μοντέλου. Σε αντίθεση με προηγούμενες έρευνες που επικεντρώνονται σε μεμονωμένες μεταβλητές ή περιορισμένες τακτικές διαστάσεις, η παρούσα προσέγγιση επιδιώκει να αποτυπώσει τη σύνθετη δυναμική που χαρακτηρίζει την απόδοση στο σύγχρονο ποδόσφαιρο υψηλού επιπέδου.
Η σημασία της έρευνας έγκειται στην παροχή μιας πιο ολοκληρωμένης κατανόησης των παραγόντων που επηρεάζουν το αποτέλεσμα των αγώνων σε κορυφαίες διοργανώσεις, όπως το Παγκόσμιο Κύπελλο. Τα ευρήματα μπορούν να αξιοποιηθούν από προπονητές, αναλυτές απόδοσης και επιστημονικό προσωπικό για τον σχεδιασμό πιο στοχευμένων προπονητικών παρεμβάσεων και στρατηγικών, ενισχύοντας τόσο την επιθετική αποτελεσματικότητα όσο και τη διαχείριση κρίσιμων καταστασιακών συνθηκών κατά τη διάρκεια του αγώνα.

Οι βασικές ερευνητικές υποθέσεις της παρούσας μελέτης που εξετάστηκαν είναι:
Υπόθεση 1: Οι μονομαχίες σε όλες τις ζώνες του γηπέδου (αμυντικό, κεντρικό και επιθετικό τρίτο) θα παρουσιάζουν στατιστικά σημαντική συσχέτιση με βασικές μεταβλητές απόδοσης, όπως η κατοχή της μπάλας.
Υπόθεση 2: Οι μονομαχίες στο επιθετικό τρίτο θα έχουν ισχυρότερη θετική επίδραση στις επιθετικές ενέργειες και στην επίτευξη τερμάτων σε σύγκριση με τις μονομαχίες στο κεντρικό (μεσαίο) και αμυντικό τρίτο.
Υπόθεση 3: Οι νικήτριες ομάδες θα παρουσιάζουν στατιστικά σημαντικά ανώτερη απόδοση σε βασικούς δείκτες απόδοσης (π.χ. γκολ, τελικές προσπάθειες εντός στόχου, προώθηση της μπάλας, κατοχή μπάλας) σε σύγκριση με τις ομάδες που αναδεικνύονται ισόπαλες ή ηττώνται.
Υπόθεση 4: Η πλειονότητα των τερμάτων θα σημειώνεται κατά τη διάρκεια του δεύτερου ημιχρόνου, με ιδιαίτερη συγκέντρωση στο τελευταίο 15λεπτο των αγώνων.
Υπόθεση 5: Η επίτευξη του πρώτου γκολ θα αυξάνει σημαντικά την πιθανότητα νίκης, ανεξάρτητα από τη χωρική κατανομή των μονομαχιών.
Υπόθεση 6: Ένα πολυμεταβλητό προβλεπτικό μοντέλο θα βελτιώνει σημαντικά την ακρίβεια ταξινόμησης των αποτελεσμάτων των αγώνων (νίκη έναντι ισοπαλίας/ήττας), με τους βασικούς δείκτες απόδοσης να συμβάλλουν ουσιαστικά στην εκτίμηση της πιθανότητας νίκης.

[bookmark: _Toc236383511]1.16. Οριοθετήσεις - Περιορισμοί
 Ένας από τους περιορισμούς της μελέτης ήταν ότι δεν συμπεριλήφθηκαν όλοι οι αγώνες του Παγκοσμίου Κυπέλλου Ποδοσφαίρου 2022  όπως αρχικά είχε σχεδιαστεί. Συγκεκριμένα, οι αγώνες της φάσης των νοκ-άουτ εξαιρέθηκαν από την ανάλυση, λόγω της ύπαρξης παράτασης σε ορισμένους από αυτούς, γεγονός που θα μπορούσε να επηρεάσει σημαντικά τους δείκτες απόδοσης και τα δεδομένα της παρούσας εργασίας, όπως και σε αντίστοιχες έρευνες (Castellano  et al., 2012; Konefał  et al., 2018; Liu et al., 2015;  Stafylidis et al., 2024). 

[bookmark: _Toc236383512]1.17. Ορισμοί και Συντομογραφίες
Οι μεταβλητές απόδοσης στο ποδόσφαιρο αποτελούν κρίσιμους δείκτες για την κατανόηση της δυναμικής ενός αγώνα και τη διαμόρφωση στρατηγικών που μπορούν να οδηγήσουν στην επιτυχία. Οι συγκεκριμένες μεταβλητές, όπως περιγράφονται στην πλατφόρμα ανάλυσης αγώνων της FIFA, προσφέρουν στους αναλυτές και στους προπονητές πολύτιμες πληροφορίες για την αξιολόγηση της τακτικής και της αθλητικής απόδοσης. 
Ειδικότερα, οι μεταβλητές που μελετήθηκαν στην παρούσα έρευνα περιλαμβάνουν μια σειρά από επιθετικούς, αμυντικούς και τακτικούς δείκτες που αποσκοπούν στην κατανόηση του τρόπου με τον οποίο διαμορφώνεται το αποτέλεσμα ενός αγώνα ποδοσφαίρου σε υψηλό επίπεδο, όπως το Παγκόσμιο Κύπελλο 2022 στο Κατάρ. Συγκεκριμένα, οι δείκτες απόδοσης περιλαμβάνουν:
· Τα συνολικά τέρματα που πέτυχε η κάθε ομάδα, καθώς και τα τέρματα που σημειώθηκαν από ανοιχτό παιχνίδι και από στατικές φάσεις.
· Η ανάλυση των τερμάτων κατά χρονικές περιόδους του αγώνα (ανά 15 λεπτά και ανά ημίχρονο).
·  Η επίδραση της επίτευξης του πρώτου τέρματος στην τελική έκβαση του αγώνα.
· Ειδικές μεταβλητές που σχετίζονται με το επιθετικό παιχνίδι, όπως ο αριθμός των σουτ, σουτ στον στόχο, σουτ εκτός στόχου, οφσάιντ, φάουλ και κόρνερ υπέρ.
· Κατηγοριοποίηση των ομάδων βάσει των αποτελεσμάτων των αγώνων (νικητές, ισόπαλοι, ηττημένοι).
Επιπλέον, οι μεταβλητές που σχετίζονται με τις μονομαχίες στο γήπεδο περιλαμβάνουν τις μονομαχίες στο αμυντικό, κεντρικό και επιθετικό τρίτο του γηπέδου, καθώς και άλλους δείκτες, όπως οι κερδισμένες μονομαχίες (συνολικά, φυσικές και εναέριες), η πίεση στην αμυντική γραμμή, η ανάκτηση της μπάλας και οι επεμβάσεις σε τάκλιν και μπλοκ. Οι μεταβλητές αυτές αξιολογήθηκαν σε σχέση με τη γενικότερη απόδοση των ομάδων, προσφέροντας έτσι μια ολοκληρωμένη εικόνα της αθλητικής απόδοσης στο Παγκόσμιο Κύπελλο. Στη συνέχεια παρατίθενται σύντομοι ορισμοί των μεταβλητών που χρησιμοποιήθηκαν στην παρούσα μελέτη, οι οποίοι βασίστηκαν στους ορισμούς των Freitas et al. (2021) και στη μεθοδολογία του FIFA Training Centre (FIFA Training Centre 2022): 
· Ομάδα (Team): Η ομάδα που συμμετέχει στην αναλυόμενη στατιστική.
· Συνολική κατοχή μπάλας (%) - (Possession Total %): Το ποσοστό του αγώνα κατά το οποίο η ομάδα έχει την κατοχή της μπάλας.
· Τέρματα (Goals): Ο συνολικός αριθμός των τερμάτων που σημειώθηκαν από την ομάδα.
· Τελικές προσπάθειες - εντός στόχου (Attempts at Goal - On Target): Ο αριθμός των συνολικών τελικών προσπαθειών της ομάδας και, σε παρένθεση, ο αριθμός των τελικών προσπαθειών που ήταν εντός στόχου.
· Συνολικές μεταβιβάσεις - επιτυχημένες (Total Passes - Complete): Ο συνολικός αριθμός των μεταβιβάσεων που εκτελέστηκαν από την ομάδα και, σε παρένθεση, ο αριθμός εκείνων που ολοκληρώθηκαν επιτυχώς.
· Ποσοστό επιτυχημένων μεταβιβάσεων (Pass Completion %): Το ποσοστό των μεταβιβάσεων που ολοκληρώθηκαν επιτυχώς σε σχέση με το σύνολο των μεταβιβάσεων που επιχειρήθηκαν.
· Επιτυχημένες διασπάσεις γραμμών (Completed Line Breaks): Ο αριθμός των επιτυχημένων ενεργειών, όπως μεταβιβάσεις ή μεταφορές της μπάλας, μέσω των οποίων διασπάστηκε μία ή περισσότερες γραμμές της αμυντικής οργάνωσης του αντιπάλου.
· Διασπάσεις αμυντικής γραμμής (Defensive Line Breaks): Ο αριθμός των ενεργειών μέσω των οποίων η ομάδα διέσπασε την τελευταία αμυντική γραμμή του αντιπάλου, μέσω μεταβίβασης ή μεταφοράς της μπάλας.
· Υποδοχές μπάλας στο επιθετικό τρίτο (Receptions in the Final Third): Ο αριθμός των περιπτώσεων στις οποίες οι παίκτες της ομάδας υποδέχθηκαν την μπάλα στο επιθετικό τρίτο του γηπέδου.
· Σέντρες (Crosses): Ο αριθμός των μεταβιβάσεων της μπάλας από ευρείες περιοχές του γηπέδου προς την περιοχή του αντιπάλου.
· Προωθήσεις μπάλας (Ball Progressions): Ο αριθμός των ενεργειών με τις οποίες η ομάδα προωθεί την μπάλα προς το αντίπαλο τέρμα, μέσω μεταβίβασης ή μεταφοράς της μπάλας, συμβάλλοντας στην προοδευτική εξέλιξη της επιθετικής ανάπτυξης προς πιο προωθημένες περιοχές του γηπέδου. Η μεταβλητή δεν περιορίζεται απαραίτητα σε μετακίνηση της μπάλας από ένα συγκεκριμένο τρίτο του γηπέδου σε άλλο, αλλά αποτυπώνει γενικότερα την προοδευτική μεταφορά της μπάλας προς την αντίπαλη εστία.
· Ασκούμενες αμυντικές πιέσεις - άμεσες πιέσεις (Defensive Pressures Applied - Direct Pressures): Ο συνολικός αριθμός των αμυντικών πιέσεων που ασκήθηκαν από την ομάδα και, σε παρένθεση, ο αριθμός των άμεσων πιέσεων που ασκήθηκαν στον αντίπαλο.
· Αναγκαστικές απώλειες κατοχής αντιπάλου (Forced Turnovers): Ο αριθμός των περιπτώσεων στις οποίες η ομάδα, μέσω αποτελεσματικής αμυντικής πίεσης ή άλλης αμυντικής ενέργειας, ανάγκασε τον αντίπαλο να χάσει την κατοχή της μπάλας, οδηγώντας στην ανάκτησή της.
· Δεύτερες μπάλες (Second Balls): Ο αριθμός των περιπτώσεων στις οποίες η ομάδα απέκτησε τον έλεγχο της μπάλας έπειτα από κατάσταση κατά την οποία αυτή δεν βρισκόταν υπό τον σαφή έλεγχο κάποιας ομάδας, όπως μετά από μονομαχία, απομάκρυνση ή άλλη μη ελεγχόμενη ενέργεια.
· Συνολική διανυθείσα απόσταση (Total Distance Covered - km): Η συνολική απόσταση, σε χιλιόμετρα, που κάλυψαν οι παίκτες της ομάδας κατά τη διάρκεια του αγώνα.
· Διανυθείσα απόσταση σε υψηλή ταχύτητα (High Speed Distance Covered - km): Η συνολική απόσταση που κάλυψαν οι παίκτες της ομάδας σε ζώνες υψηλής ταχύτητας κατά τη διάρκεια του αγώνα.
· Συνολικές κινήσεις προσφοράς για υποδοχή της μπάλας (Total Offers Made): Ο συνολικός αριθμός των κινήσεων χωρίς την μπάλα που πραγματοποίησαν οι παίκτες της ομάδας προκειμένου να αποτελέσουν διαθέσιμη επιλογή μεταβίβασης για τον κάτοχο της μπάλας.
· Συνολικές κινήσεις προσφοράς που οδήγησαν σε υποδοχή της μπάλας (Total Offers Received): Ο αριθμός των κινήσεων προσφοράς κατά τις οποίες ο παίκτης που πραγματοποίησε την κίνηση έγινε τελικά αποδέκτης της μπάλας.
· Κινήσεις προσφοράς στο επιθετικό τρίτο (Offers in Final Third): Ο αριθμός των κινήσεων χωρίς την μπάλα που πραγματοποιήθηκαν στο επιθετικό τρίτο με σκοπό τη δημιουργία επιλογής μεταβίβασης και υποδοχής της μπάλας.
· Κινήσεις προσφοράς στο κεντρικό (μεσαίο) τρίτο (Offers in Middle Third): Ο αριθμός των κινήσεων χωρίς την μπάλα που πραγματοποιήθηκαν στο κεντρικό τρίτο με σκοπό τη δημιουργία επιλογής μεταβίβασης και υποδοχής της μπάλας.
· Κινήσεις προσφοράς στο αμυντικό τρίτο (Offers in Defensive Third): Ο αριθμός των κινήσεων χωρίς την μπάλα που πραγματοποιήθηκαν στο αμυντικό τρίτο με σκοπό τη δημιουργία επιλογής μεταβίβασης και υποδοχής της μπάλας.
· Ανακτήσεις κατοχής (Possession Regained): Ο αριθμός των περιπτώσεων στις οποίες η ομάδα ανέκτησε την κατοχή της μπάλας από τον αντίπαλο.
· Αναχαιτίσεις μεταβιβάσεων (Interceptions): Ο αριθμός των περιπτώσεων στις οποίες ένας παίκτης της ομάδας αναχαίτισε μεταβίβαση του αντιπάλου.
· Τάκλιν (Tackles): Ο αριθμός των αμυντικών επεμβάσεων κατά τις οποίες ένας παίκτης επιχείρησε να ανακόψει τον αντίπαλο κάτοχο της μπάλας και να αποτρέψει τη συνέχιση της επιθετικής ενέργειας.
· Ενέργειες κατοχής / αμυντικές ενέργειες (Possession Actions / Defensive Action): Ο αριθμός των αμυντικών ενεργειών που πραγματοποιήθηκαν με στόχο την ανάκτηση της κατοχής της μπάλας.
· Συνολικά μπλοκαρίσματα (Blocks - Total): Ο συνολικός αριθμός των αμυντικών ενεργειών με τις οποίες οι παίκτες της ομάδας μπλόκαραν τελικές προσπάθειες ή μεταβιβάσεις του αντιπάλου.
· Μπλοκαρισμένες μεταβιβάσεις (Blocks - Passes): Ο αριθμός των μεταβιβάσεων της αντίπαλης ομάδας που αναχαιτίστηκαν μέσω αμυντικού μπλοκαρίσματος.
· Μπλοκαρισμένες τελικές προσπάθειες (Blocks - Attempts at Goal): Ο αριθμός των τελικών προσπαθειών της αντίπαλης ομάδας που αναχαιτίστηκαν μέσω αμυντικού μπλοκαρίσματος πριν φτάσουν προς την εστία.
· Μπλοκαρισμένες σέντρες (Blocks - Crosses): Ο αριθμός των σεντρών της αντίπαλης ομάδας που αναχαιτίστηκαν μέσω αμυντικού μπλοκαρίσματος.
· Λοιπές μονομαχίες (Other Duels): Ο αριθμός των μονομαχιών που δεν κατηγοριοποιήθηκαν ως σωματικές ή εναέριες μονομαχίες.
· Απομακρύνσεις μπάλας (Clearances): Ο αριθμός των αμυντικών ενεργειών κατά τις οποίες οι παίκτες απομάκρυναν την μπάλα από επικίνδυνη περιοχή, με στόχο την αποτροπή ή τη διακοπή επιθετικής ενέργειας του αντιπάλου.
· Συνολικές μονομαχίες (Duels Total): Ο συνολικός αριθμός των μονομαχιών μεταξύ αντίπαλων παικτών, συμπεριλαμβανομένων των σωματικών και εναέριων μονομαχιών.
· Σωματικές μονομαχίες (Physical Duels): Ο αριθμός των μονομαχιών μεταξύ αντίπαλων παικτών που περιλάμβαναν άμεση σωματική διεκδίκηση.
· Εναέριες μονομαχίες (Aerial Duels): Ο αριθμός των μονομαχιών μεταξύ αντίπαλων παικτών για τη διεκδίκηση της μπάλας στον αέρα.
· Συνολικές αμυντικές πιέσεις (Total Pressures): Ο συνολικός αριθμός των περιπτώσεων στις οποίες η ομάδα άσκησε αμυντική πίεση στον αντίπαλο.
· Άμεσες αμυντικές πιέσεις (Direct Pressures): Ο αριθμός των περιπτώσεων στις οποίες ασκήθηκε άμεση πίεση στον αντίπαλο κάτοχο της μπάλας.
· Μέση διάρκεια αμυντικής πίεσης (Avg Pressure Duration): Η μέση χρονική διάρκεια κατά την οποία η ομάδα διατήρησε την αμυντική πίεση στον αντίπαλο.
· Χρόνος ανάκτησης της μπάλας (Ball Recovery Time): Ο χρόνος που απαιτήθηκε από την ομάδα για να ανακτήσει την κατοχή της μπάλας μετά την απώλειά της.
· Προώθηση της αμυντικής διάταξης με μετάβαση σε πίεση (Pushing On into Pressing): Ο αριθμός των περιπτώσεων στις οποίες η προώθηση της αμυντικής διάταξης της ομάδας προς τα εμπρός εξελίχθηκε σε οργανωμένη άσκηση πίεσης στον αντίπαλο.
· Προώθηση της αμυντικής διάταξης (Pushing On): Ο αριθμός των περιπτώσεων στις οποίες η ομάδα προώθησε τη συνολική αμυντική της διάταξη προς τα εμπρός, με στόχο τη μείωση του διαθέσιμου χώρου για τον αντίπαλο.
· Κατεύθυνση πίεσης προς το κέντρο (Pressing Direction Inside): Ο αριθμός των περιπτώσεων στις οποίες η ομάδα άσκησε πίεση στον κάτοχο της μπάλας, επιδιώκοντας να τον κατευθύνει προς το κέντρο του γηπέδου. 
· Κατεύθυνση πίεσης μακριά από το κέντρο (Pressing Direction Outside): Ο αριθμός των περιπτώσεων στις οποίες η ομάδα άσκησε πίεση στον κάτοχο της μπάλας, επιδιώκοντας να τον απομακρύνει από το κέντρο του γηπέδου. 
· Ουδέτερη κατεύθυνση πίεσης (Pressing Direction Neutral): Ο αριθμός των περιπτώσεων στις οποίες η ομάδα άσκησε πίεση στον κάτοχο της μπάλας χωρίς σαφή προσπάθεια να τον κατευθύνει προς ή μακριά από το κέντρο του γηπέδου. 
· Κατεύθυνση πίεσης από πίσω (Pressing Direction From Behind): Ο αριθμός των περιπτώσεων στις οποίες η πίεση ασκήθηκε στον κάτοχο της μπάλας από παίκτη που τον προσέγγισε από πίσω. 
· Οι μεταβλητές κατεύθυνσης της πίεσης (Inside, Outside, Neutral και From Behind) αναλύθηκαν χωριστά ανά ζώνη του γηπέδου, δηλαδή στο αμυντικό, στο κεντρικό (μεσαίο) και στο επιθετικό τρίτο.
 

2. [bookmark: _Toc236383513]ΜΕΘΟΔΟΛΟΓΙΑ

[bookmark: _Toc236383514]2.1. Δείγμα
Στην παρούσα έρευνα αναλύθηκαν οι επιδόσεις των 32 εθνικών ομάδων που συμμετείχαν στη φάση των ομίλων του Παγκοσμίου Κυπέλλου Ποδοσφαίρου 2022 στο Κατάρ. Συνολικά εξετάστηκαν 48 αγώνες της φάσης των ομίλων, οι οποίοι αντιστοιχούσαν σε 96 παρατηρήσεις ομαδικής απόδοσης, καθώς για κάθε αγώνα καταγράφηκε ξεχωριστά η απόδοση καθεμίας από τις δύο συμμετέχουσες ομάδες. Οι 32 εθνικές ομάδες ήταν κατανεμημένες σε οκτώ ομίλους των τεσσάρων ομάδων. Οι 96 παρατηρήσεις ομαδικής απόδοσης κατηγοριοποιήθηκαν με βάση το αποτέλεσμα του αγώνα σε νίκες (n = 38), ισοπαλίες (n = 20) και ήττες (n = 38). Οι αγώνες της νοκ-άουτ φάσης εξαιρέθηκαν από την ανάλυση των δεικτών απόδοσης, καθώς ορισμένοι περιλάμβαναν παράταση, γεγονός που θα μπορούσε να επηρεάσει τη συγκρισιμότητα των δεδομένων λόγω της διαφορετικής συνολικής διάρκειας αγώνα. Για την ανάλυση της χρονικής κατανομής των τερμάτων, εξετάστηκαν τα τέρματα που σημειώθηκαν κατά την κανονική διάρκεια των αγώνων, δηλαδή από το 0ο έως το 90ό λεπτό, συμπεριλαμβανομένων των καθυστερήσεων που προστέθηκαν από τον διαιτητή. Τέρματα που σημειώθηκαν κατά τη διάρκεια παράτασης δεν συμπεριλήφθηκαν στην ανάλυση της χρονικής επίτευξης των τερμάτων.

[bookmark: _Toc236383515]2.2. Διαδικασία Συλλογής δεδομένων
Η διαδικασία συλλογής και ανάλυσης των δεδομένων πραγματοποιήθηκε από τις 20 Νοεμβρίου 2022 έως τις 31 Δεκεμβρίου 2023, κατά τη διάρκεια της οποίας έγινε λεπτομερής παρακολούθηση και καταγραφή των αγώνων από τη φάση των ομίλων του Παγκοσμίου Κυπέλλου 2022 στο Κατάρ. Οι πληροφορίες που συλλέχθηκαν βασίστηκαν σε βιντεοανάλυση και στατιστικούς δείκτες από το επίσημο site της FIFA Training Centre (https://www.fifatrainingcentre.com). Η συλλογή, κατηγοριοποίηση και ανάλυση των δεδομένων πραγματοποιήθηκε από τον ερευνητή - πιστοποιημένο προπονητή UEFA B και με ειδικότητα ποδόσφαιρο. 
Για τη συλλογή των δεδομένων, αναλύθηκε η απόδοση των 32 εθνικών ομάδων που συμμετείχαν στους 48 αγώνες της φάσης των ομίλων του Παγκοσμίου Κυπέλλου Ποδοσφαίρου 2022 στο Κατάρ, από τους οποίους προέκυψαν συνολικά 96 παρατηρήσεις ομαδικής απόδοσης (δύο ανά αγώνα). Ειδικότερα, στην παρούσα μελέτη πραγματοποιήθηκε συνδυασμός ανάλυσης δεδομένων από δημόσια διαθέσιμες πηγές που αφορούν στατιστικούς δείκτες απόδοσης και συστηματικής παρακολούθησης και καταγραφής δεδομένων, όπως έχει χρησιμοποιηθεί και σε προηγούμενες έρευνες (Stafylidis et al., 2022; Vergonis et al., 2019; Vogelbein et al., 2014). Η καταγραφή των δεδομένων βασίστηκε και σε συστηματική παρατήρηση σύμφωνα με τις μεθόδους των Lames (1994) και Singer & Willimczik (2002). 
Τα στατιστικά δεδομένα και οι δείκτες απόδοσης αντλήθηκαν από την επίσημη ιστοσελίδα της FIFA και περιλάμβαναν σημαντικούς δείκτες απόδοσης, όπως η τοποθεσία των μονομαχιών, γκολ, σουτ, μεταβιβάσεις, μονομαχίες, και κατοχή της μπάλας, καθώς και άλλους δείκτες που σχετίζονται με το επιθετικό, αμυντικό και κεντρικό τρίτο του γηπέδου. Οι αγώνες παρακολουθήθηκαν και μέσω βιντεοανάλυσης, χρησιμοποιώντας υλικό που ήταν δημόσια διαθέσιμο και παρείχε λεπτομερείς καταγραφές αγωνιστικών στιγμιότυπων. Αρχικά, τα δεδομένα καταγράφηκαν σε φύλλα Excel χρησιμοποιώντας το λογισμικό Microsoft Office365 Education για την ταξινόμηση και προεπεξεργασία τους. Επιπλέον, σχετικά με τις μεταβλητές που σχετίζονται με τις μονομαχίες, χρησιμοποιήθηκαν τα δεδομένα από την ιστοσελίδα της FIFA, όπου το γήπεδο χωρίστηκε σε τρία τρίτα (αμυντικό τρίτο, κεντρικό τρίτο, επιθετικό τρίτο - Εικόνα 1) όπως σε προηγούμενες έρευνες (Fernandez-Navarro et al., 2016). Στη συνέχεια, τα δεδομένα εισήχθησαν στο λογισμικό IBM SPSS Statistics for Windows, Version 29.0, για τη διεξαγωγή της στατιστικής ανάλυσης. Η χρήση του SPSS επέτρεψε την εκτέλεση περιγραφικών στατιστικών αναλύσεων και προχωρημένων στατιστικών ελέγχων για τη διερεύνηση των σχέσεων μεταξύ των μεταβλητών απόδοσης και των τελικών αποτελεσμάτων των αγώνων.
Αντίστοιχες έρευνες έχουν αντλήσει δεδομένα από το επίσημο site της FIFA για την ανάλυση των στατιστικών δεικτών των ομάδων, όπως η μελέτη του Clemente (2012) για το Παγκόσμιο Κύπελλο 2010, η έρευνα των Biswas και Bandyopadhyay (2018) για το Παγκόσμιο Κύπελλο 2018, η έρευνα των Huang και συν. (2024), ενώ άλλες έρευνες έχουν χρησιμοποιήσει δεδομένα από εξωτερικές πλατφόρμες όπως το Whoscored και το Kicker για την ανάλυση της επιτυχίας σε Παγκόσμια Κύπελλα, όπως η μελέτη για το Παγκόσμιο Κύπελλο 2018 των Lepschy et al. (2021), καθώς και στο Ευρωπαϊκό Πρωτάθλημα UEFA 2012 (Moura et al., 2015).

Περιγραφή που δημιουργήθηκε αυτόματα]
[bookmark: _Toc225358792]Εικόνα 1. Απεικόνιση διαχωρισμού γηπέδου για κατηγοριοποίηση μονομαχιών και αμυντικών ενεργειών στο αμυντικό τρίτο, κεντρικό τρίτο και επιθετικό τρίτο. Δημιουργήθηκε με το λογισμικό TactFOOT Version 9.0 (AVC Media Enterprises Limited, n.d.).

[bookmark: _Toc236383516]2.3. Επεξεργασία δεδομένων
Η επεξεργασία των δεδομένων για την παρούσα έρευνα πραγματοποιήθηκε με τη χρήση διαφόρων εργαλείων και λογισμικών. Αρχικά, τα δεδομένα συλλέχθηκαν και καταγράφηκαν σε αρχεία Excel μέσω του Microsoft Office 365 Education, ενώ στη συνέχεια μεταφέρθηκαν στο στατιστικό λογισμικό IBM SPSS Statistics για περαιτέρω ανάλυση. Οι πληροφορίες που συλλέχθηκαν από την πλατφόρμα της FIFA (FIFA Training Centre) εισήχθησαν σε φύλλα εργασίας του Microsoft Excel. Στο στάδιο αυτό έγινε η αρχική οργάνωση των δεδομένων, συμπεριλαμβανομένων των μεταβλητών όπως οι μονομαχίες, τα γκολ, η κατοχή της μπάλας, και οι άλλοι δείκτες απόδοσης. Το Excel παρείχε τη δυνατότητα αρχικής κατηγοριοποίησης και ομαδοποίησης των δεδομένων, καθώς και βασικές περιγραφικές στατιστικές αναλύσεις, για μια πρώτη επισκόπηση των μεταβλητών. 
Μετά την καταγραφή των δεδομένων στο Excel, έγινε εξαγωγή και εισαγωγή τους στο λογισμικό IBM SPSS Statistics for Windows για τη διενέργεια των πιο σύνθετων στατιστικών αναλύσεων. Το SPSS επιλέχθηκε για την ικανότητά του να διαχειρίζεται μεγάλα σύνολα δεδομένων και να προσφέρει εξειδικευμένες στατιστικές αναλύσεις. Μέσω του SPSS, πραγματοποιήθηκαν όλες οι απαραίτητες στατιστικές αναλύσεις, συμπεριλαμβανομένων των ελέγχων συσχέτισης, περιγραφικής στατιστικής, και παραμετρικών/μη παραμετρικών ελέγχων, όπως αναφέρθηκε παραπάνω στην ανάλυση δεδομένων.
[bookmark: _Toc236383517]2.4. Στατιστική επεξεργασία
Η στατιστική ανάλυση των δεδομένων πραγματοποιήθηκε με τη χρήση του λογισμικού IBM SPSS Statistics (έκδοση 29.0), ενώ για τη δημιουργία των διαγραμμάτων συσχέτισης (heatmaps) χρησιμοποιήθηκαν τα προγράμματα JASP (έκδοση 0.19.3.0) και Jamovi (έκδοση 2.6). Αρχικά υπολογίστηκαν περιγραφικά στατιστικά για όλες τις μεταβλητές, όπως ο μέσος όρος, η τυπική απόκλιση και οι συχνότητες, προκειμένου να περιγραφούν τα βασικά χαρακτηριστικά των δεδομένων. Η επίδραση της επίτευξης του πρώτου γκολ στο αποτέλεσμα του αγώνα, καθώς και οι διαφορές στον χρόνο επίτευξης των τερμάτων, εξετάστηκαν με το τεστ χ². Για να επιλεγούν οι κατάλληλες στατιστικές δοκιμασίες, ελέγχθηκε αν τα δεδομένα ακολουθούν κανονική κατανομή (τεστ Shapiro-Wilk). Όταν τα δεδομένα ήταν κανονικά κατανεμημένα, χρησιμοποιήθηκε ανάλυση διακύμανσης (ANOVA), ενώ όταν δεν πληρούσαν αυτή την προϋπόθεση, εφαρμόστηκε το μη παραμετρικό τεστ Kruskal-Wallis. Με αυτόν τον τρόπο εξετάστηκαν οι διαφορές μεταξύ νικητριών, ισόπαλων και ηττημένων ομάδων ως προς τους δείκτες απόδοσης. Για την εκτίμηση του μεγέθους επίδρασης (effect size), στις αναλύσεις Kruskal-Wallis χρησιμοποιήθηκε ο δείκτης epsilon squared (ε²), με τιμές < 0,01 να ερμηνεύονται ως αμελητέα επίδραση, 0,01-0,08 ως μικρή, 0,08-0,26 ως μέτρια και > 0,26 ως μεγάλη επίδραση (Cohen, 1988). Στις αναλύσεις διακύμανσης (ANOVA), το μέγεθος επίδρασης εκτιμήθηκε με τον δείκτη partial eta squared (η²ₚ), με τιμές 0,01 ≤ η²ₚ < 0,06 να υποδηλώνουν μικρή επίδραση, 0,06 ≤ η²ₚ < 0,14 μέτρια επίδραση και η²ₚ ≥ 0,14 μεγάλη επίδραση (Cohen, 1988; Richardson, 2011). Επιπλέον, πραγματοποιήθηκαν αναλύσεις συσχέτισης (Spearman) για τη διερεύνηση της σχέσης μεταξύ μεταβλητών, όπως οι μονομαχίες σε διαφορετικές ζώνες του γηπέδου και η κατοχή μπάλας. Για τον προσδιορισμό των παραγόντων που επηρεάζουν το αποτέλεσμα του αγώνα, εφαρμόστηκε δυαδική λογιστική παλινδρόμηση. Το αποτέλεσμα του αγώνα κωδικοποιήθηκε ως 0 = ισοπαλία/ήττα και 1 = νίκη. Στο μοντέλο εισήχθησαν σταδιακά μεταβλητές που σχετίζονται με την επιθετική, αμυντική και μεταβατική απόδοση των ομάδων, και διατηρήθηκαν όσες βελτίωναν σημαντικά την πρόβλεψη. Η αξιολόγηση του μοντέλου βασίστηκε στην ακρίβεια πρόβλεψης, στην ικανότητά του να διαχωρίζει σωστά τις νίκες από τα υπόλοιπα αποτελέσματα (AUC), καθώς και σε δείκτες προσαρμογής του μοντέλου. Το τελικό μοντέλο που προέκυψε (M₈) περιλάμβανε μεταβλητές όπως η κατοχή μπάλας, οι τελικές προσπάθειες εντός στόχου (υπέρ και κατά), οι δεύτερες μπάλες, η προώθηση της μπάλας, οι διασπάσεις γραμμών, τα μπλοκαρίσματα και οι συνολικές μονομαχίες. Το επίπεδο στατιστικής σημαντικότητας ορίστηκε στο p≤ 0,05.
3. [bookmark: _Toc236383518]ΑΠΟΤΕΛΕΣΜΑΤΑ

[bookmark: _Toc236383519]3.1. Κατανομή της Αμυντικής Πίεσης ανά Ζώνη του Γηπέδου
Ο Πίνακας 1 παρουσιάζει τα αποτελέσματα που αφορούν την κατεύθυνση της αμυντικής πίεσης και των αμυντικών ενεργειών στο αμυντικό, κεντρικό και επιθετικό τρίτο του γηπέδου (βλ. Ενότητα 1.17 για τους ορισμούς των μεταβλητών). Δεν παρατηρήθηκαν στατιστικά σημαντικές διαφορές μεταξύ νικητριών, ισόπαλων και ηττημένων ομάδων για καμία από τις εξεταζόμενες μεταβλητές (όλα τα p> 0,05).
Συγκεκριμένα, δεν εντοπίστηκαν διαφορές ως προς τις πιέσεις που ασκούνται από εξωτερικές, εσωτερικές, ουδέτερες ή οπίσθιες κατευθύνσεις (πίεση από πίσω) σε καμία από τις ζώνες του γηπέδου. Η μοναδική μεταβλητή που παρουσίασε τάση προς στατιστική σημαντικότητα ήταν οι πιέσεις από πίσω στο επιθετικό τρίτο [H(2) = 5,11; p= 0,078; ε²= 0,053], χωρίς ωστόσο να υπερβαίνει το καθορισμένο επίπεδο στατιστικής σημαντικότητας.
Στο κεντρικό τρίτο, οι πιέσεις που εφαρμόστηκαν εξωτερικά και εσωτερικά, καθώς και οι ουδέτερες πιέσεις, επίσης δεν παρουσίασαν σημαντικές διαφοροποιήσεις, με τιμές p πάνω από 0,05. Οι πιέσεις από πίσω στο κεντρικό τρίτο παρουσίασαν μικρή διαφοροποίηση (p= 0,231), αλλά δεν ήταν στατιστικά σημαντική.
Στο επιθετικό τρίτο, καμία από τις πιέσεις (εξωτερικά, εσωτερικά, ουδέτερα ή από πίσω) δεν παρουσίασε σημαντική διαφοροποίηση, με μόνη εξαίρεση τις πιέσεις από πίσω, οι οποίες πλησίασαν το όριο της στατιστικής σημαντικότητας (p= 0,078), αλλά δεν το ξεπέρασαν. Συνολικά, οι πιέσεις που εφαρμόστηκαν στις διαφορετικές ζώνες του γηπέδου δεν διαφοροποιήθηκαν στατιστικά μεταξύ των ομάδων ανάλογα με το αποτέλεσμα του αγώνα, ενώ οι πιέσεις από πίσω στο επιθετικό τρίτο παρουσίασαν τη μεγαλύτερη αριθμητική διαφοροποίηση (p= 0,078; ε²= 0,053), χωρίς ωστόσο να επιτυγχάνουν στατιστική σημαντικότητα (Πίνακας 1).





[bookmark: _Toc235125903]

Πίνακας 1. Κατεύθυνση Αμυντικών Πιέσεων στον Αγωνιστικό Χώρο - Direction of Defensive Pressures and Actions, στο αμυντικό, κεντρικό και επιθετικό τρίτο.
	
	Νίκη 
(n = 38)
	Ισοπαλία 
(n = 20)
	Ήττα 
(n = 38)
	Test
Statistic
	p
	ES

	
	M ± SD
	M ± SD
	M ± SD
	
	
	

	Αμυντικό τρίτο - Κατεύθυνση πίεσης μακριά από το κέντρο
	53,45 ± 28,16
	48,50 ± 16,61
	53,79 ± 27,07
	H(2)= 0,2893
	,865
	,003

	Αμυντικό τρίτο - Κατεύθυνση πίεσης προς το κέντρο
	10,74 ± 6,24
	8,75 ± 4,54
	11,24 ± 7,48
	H(2)= 1,2162
	,544
	,012

	Αμυντικό τρίτο - Ουδέτερη κατεύθυνση πίεσης
	6,21 ± 4,76
	6,25 ± 3,45
	6,37 ± 5,00
	H(2)= 0,2517
	,882
	,002

	Αμυντικό τρίτο - Κατεύθυνση πίεσης από πίσω
	14,76 ± 7,61
	14,20 ± 4,10
	14,21 ± 6,65
	H(2)= 0,1176
	,943
	,001

	Κεντρικό τρίτο - Κατεύθυνση πίεσης μακριά από το κέντρο
	76,82 ± 27,31
	73,60 ± 21,46
	70,68 ± 26,86
	H(2)= 0,7205
	,697
	,007

	Κεντρικό τρίτο - Κατεύθυνση πίεσης προς το κέντρο
	26,39 ± 7,79
	24,75 ± 8,35
	24,39 ± 10,14
	H(2)= 1,2751
	,529
	,013

	Κεντρικό τρίτο - Ουδέτερη κατεύθυνση πίεσης
	13,45 ± 6,48
	11,30 ± 3,36
	11,08 ± 6,98
	H(2)= 2,9273
	,231
	,030

	Κεντρικό τρίτο - Κατεύθυνση πίεσης από πίσω
	27,24 ± 8,51
	26,40 ± 7,79
	25,66 ± 7,72
	F(2, 93)= 0,365
	,695
	,008

	Επιθετικό τρίτο - Κατεύθυνση πίεσης μακριά από το κέντρο
	23,18 ± 10,54
	29,55 ± 15,04
	25,87 ± 13,61
	H(2)= 2,5152
	,284
	,026

	Επιθετικό τρίτο - Κατεύθυνση πίεσης προς το κέντρο
	10,50 ± 5,07
	10,75 ± 6,66
	9,92 ± 4,74
	H(2)= 0,1413
	,932
	,001

	Επιθετικό τρίτο - Ουδέτερη κατεύθυνση πίεσης
	3,50 ± 2,02
	4,30 ± 2,56
	3,26 ± 2,42
	H(2)= 2,5963
	,273
	,027

	Επιθετικό τρίτο - Κατεύθυνση πίεσης από πίσω
	9,55 ± 5,32
	9,60 ± 4,10
	7,53 ± 3,98
	H(2)= 5,1076
	,078
	,053



Σημείωση: M ± SD = Μέσος όρος ± Τυπική απόκλιση, H(2)  = στατιστικό Kruskal-Wallis, F(2, 93) = στατιστικό ANOVA, p = επίπεδο στατιστικής σημαντικότητας, ES = μέγεθος επίδρασης (ε² για τις αναλύσεις Kruskal-Wallis και η²ₚ για τις αναλύσεις ANOVA).

 
[bookmark: _Toc236383520]3.2. Αμυντικές Ενέργειες και Ανακτήσεις Μπάλας
Τα αποτελέσματα των στατιστικών αναλύσεων που αφορούν τις αμυντικές ενέργειες και τις ανακτήσεις μπάλας των ομάδων, σε σχέση με την έκβαση του αγώνα (νίκη, ισοπαλία ή ήττα), παρουσιάζονται στον Πίνακα 2. Οι ομάδες που αναδείχθηκαν ισόπαλες ανέκτησαν την κατοχή της μπάλας συχνότερα (Μ= 49,70) σε σύγκριση με τις νικήτριες και τις ηττημένες ομάδες. Ωστόσο, η διαφορά αυτή, όπως εξετάστηκε με το τεστ Kruskal-Wallis, δεν ήταν στατιστικά σημαντική [H(2) = 4,44; p= 0,109; ε²= 0,046[.
Δύο αμυντικοί δείκτες παρουσίασαν στατιστικά σημαντικές διαφορές μεταξύ των ομάδων. Συγκεκριμένα, το συνολικό πλήθος μπλοκαρισμάτων διαφοροποιήθηκε σημαντικά [ANOVA: F(2, 93)= 3,24; p= 0,044; η²ₚ= 0,065], αν και οι συγκρίσεις μεταξύ ζευγών ομάδων δεν ανέδειξαν στατιστικά σημαντικές διαφορές μετά τη διόρθωση για πολλαπλές συγκρίσεις.
Αντίθετα, οι μπλοκαρισμένες μεταβιβάσεις παρουσίασαν σημαντικές διαφορές [ANOVA: F(2, 93)= 5,38; p= 0,006; η²ₚ= 0,104]. Οι αναλύσεις post hoc (Tukey) έδειξαν ότι οι ηττημένες ομάδες κατέγραψαν λιγότερες μπλοκαρισμένες μεταβιβάσεις σε σύγκριση τόσο με τις νικήτριες (p= 0,021) όσο και με τις ισόπαλες ομάδες (p= 0,017).

[bookmark: _Toc235125904]Πίνακας 2. Αμυντικές Ενέργειες και Κερδισμένες Κατοχές - Defensive Actions.
	
	Νίκη
(n = 38)
	Ισοπαλία 
(n = 20)
	Ήττα 
(n = 38)
	Test
Statistic
	p
	ES

	
	M ± SD
	M ± SD
	M ± SD
	
	
	

	Αναγκαστικές απώλειες κατοχής αντιπάλου
	72,16 ± 10,94
	71,45 ± 13,00
	66,03 ± 13,68
	F(2, 93)= 2,56
	,083
	,052

	Ανακτήσεις κατοχής
	47,16 ± 9,78
	49,70 ± 7,18
	45,66 ± 7,56
	H(2)= 4,4357
	,109
	,046

	Αναχαιτίσεις μεταβιβάσεων
	7,61 ± 2,92
	7,60 ± 2,76
	7,08 ± 2,71
	H(2)= 0,5991
	,741
	,006

	Τάκλιν
	32,40 ± 10,95
	30,25 ± 7,52
	32,42 ± 8,99
	H(2)= 1,0729
	,585
	,011

	Ενέργειες κατοχής / αμυντικές ενέργειες
	5,23 ± 3,79
	4,61 ± 1,16
	5,06 ± 3,00
	H(2)= 0,331
	,848
	,003

	Συνολικά μπλοκαρίσματα
	23,82 ± 6,43
	24,50 ± 4,56
	20,92 ± 6,14
	F(2, 93)= 3,24
	,044
	,065

	Μπλοκαρισμένες μεταβιβάσεις
	17,53 ± 5,28
	18,05 ± 4,63
	14,47 ± 4,25
	F(2, 93)= 5,38
	 ,006*‡
	,104

	Μπλοκαρισμένες τελικές προσπάθειες
	1,84 ± 1,82
	1,75 ± 1,59
	1,95 ± 1,99
	H(2)= 0,0289
	,986
	,000

	Μπλοκαρισμένες σέντρες
	3,32 ± 2,09
	3,85 ± 2,52
	3,24 ± 2,39
	H(2)= 0,6691
	,716
	,007

	Απομακρύνσεις μπάλας
	0,95 ± 1,01
	0,85 ± 0,75
	1,26 ± 1,29
	H(2)= 1,2769
	,528
	,013

	Συνολικές μονομαχίες
	50,42 ± 13,18
	53,70 ± 11,73
	50,55 ± 13,00
	H(2)= 1,8548
	,396
	,019

	Σωματικές μονομαχίες
	3,97 ± 2,50
	3,80 ± 1,44
	3,97 ± 2,50
	H(2)= 0,0213
	,989
	,000

	Εναέριες μονομαχίες
	37,74 ± 11,59
	40,05 ± 11,30
	37,82 ± 11,34
	H(2)= 1,9373
	,380
	,020

	Λοιπές μονομαχίες
	9,97 ± 9,05
	9,85 ± 2,80
	10,00 ± 8,71
	H(2)= 2,7238
	,256
	,028



Σημείωση: M ± SD = Μέσος όρος ± Τυπική απόκλιση, H(2) = στατιστικό Kruskal-Wallis, F(2, 93) = στατιστικό ANOVA, p = επίπεδο στατιστικής σημαντικότητας, ES = μέγεθος επίδρασης (ε² για Kruskal-Wallis και η²ₚ για ANOVA).  * Νίκη ≠ Ήττα (p ≤ ,05) | ‡ Ήττα ≠ Ισοπαλία (p ≤ ,05)

[bookmark: _Toc236383521]3.3. Χαρακτηριστικά Αμυντικής Πίεσης και Δείκτες Ανάκτησης Μπάλας
Ο Πίνακας 3 παρουσιάζει τα δεδομένα σχετικά με την αμυντική πίεση που άσκησαν οι ομάδες κατά τη διάρκεια των αγώνων, σε συνάρτηση με το αποτέλεσμα (νίκη, ισοπαλία ή ήττα).
Οι νικήτριες ομάδες εφάρμοσαν ελαφρώς περισσότερες συνολικές πιέσεις (Μ= 291,11) σε σύγκριση με τις ισόπαλες (Μ= 280,65) και τις ηττημένες ομάδες (Μ= 279,13). Ωστόσο, η διαφορά αυτή δεν ήταν στατιστικά σημαντική [H(2)= 0,40; p =0,818; ε² =0,004]. Αντίστοιχα, οι άμεσες πιέσεις δεν διαφοροποιήθηκαν σημαντικά μεταξύ των ομάδων [F(2,93)= 0,45; p= 0,640; η²ₚ= 0,010].
Η μέση διάρκεια άσκησης πίεσης ήταν παρόμοια μεταξύ των τριών κατηγοριών ομάδων [F(2, 93)= 0,84; p= 0,433; η²ₚ = 0,018]. Επιπλέον, οι αναγκαστικές απώλειες μπάλας ήταν υψηλότερες στις νικήτριες ομάδες, χωρίς όμως η διαφορά αυτή να είναι στατιστικά σημαντική [F(2, 93)= 2,56; p= 0,083; η²ₚ= 0,052].
Ο χρόνος ανάκτησης της μπάλας δεν παρουσίασε σημαντικές διαφοροποιήσεις μεταξύ των ομάδων [H(2)= 0,23; p= 0,892; ε²= 0,002]. Παρομοίως, η εφαρμογή πίεσης σε πιο προωθημένες ζώνες του γηπέδου («προώθηση προς πίεση» και συνολική «προώθηση») δεν εμφάνισε στατιστικά σημαντικές διαφορές (p= 0,947 και p= 0,994, αντίστοιχα).
Τέλος, οι κατευθυντικές τάσεις της πίεσης, είτε προς τον εσωτερικό είτε προς τον εξωτερικό χώρο του γηπέδου, ήταν παρόμοιες μεταξύ νικητριών, ισόπαλων και ηττημένων ομάδων (p= 0,467 και p= 0,989, αντίστοιχα). Συνολικά, τα αποτελέσματα υποδεικνύουν ότι ο όγκος, η διάρκεια και τα χωρικά χαρακτηριστικά της αμυντικής πίεσης δεν αποτέλεσαν καθοριστικούς παράγοντες διαφοροποίησης του αποτελέσματος των αγώνων στο συγκεκριμένο δείγμα.

[bookmark: _Toc235125905]Πίνακας 3. Αμυντική Πίεση - Defensive Pressure.
	
	Νίκη
(n = 38)
	Ισοπαλία 
(n = 20)
	Ήττα 
(n = 38)
	Test
Statistic
	p
	ES

	
	M ± SD
	M ± SD
	M ± SD
	
	
	

	Συνολικές αμυντικές πιέσεις
	291,11 ± 90,01
	280,65 ± 55,51
	279,13 ± 89,86
	H(2)= 0,4006
	,818
	,004

	Άμεσες αμυντικές πιέσεις 
	48,34 ± 12,26
	48,75 ± 10,41
	46,21 ± 11,52
	F(2, 93)= 0,448
	,640
	,010

	Μέση διάρκεια αμυντικής πίεσης
	1,47 ± 0,15
	1,47 ± 0,10
	1,50 ± 0,13
	F(2, 93)= 0,844
	,433
	,018

	Αναγκαστικές απώλειες κατοχής αντιπάλου
	72,16 ± 10,94
	71,45 ± 13,00
	66,03 ± 13,68
	F(2, 93)= 2,56
	,083
	,052

	Χρόνος ανάκτησης της μπάλας
	12,17 ± 4,01
	11,57 ± 1,92
	12,12 ± 4,57
	H(2)= 0,2290
	,892
	,002

	Προώθηση της αμυντικής διάταξης με μετάβαση σε πίεση 
	144,39 ± 54,89
	140,90 ± 31,97
	139,95 ± 53,15
	H(2)= 0,1099
	,947
	,001

	Προώθηση της αμυντικής διάταξης
	345,61 ± 115,12
	332,20 ± 72,46
	340,68 ± 121,84
	H(2)= 0,0121
	,994
	,000

	Κατεύθυνση πίεσης προς το κέντρο
	48,45 ± 11,63
	45,30 ± 12,90
	46,32 ± 16,41
	H(2)=1,5223
	,467
	,016

	Κατεύθυνση πίεσης μακριά από το κέντρο
	165,21 ± 65,34
	161,50 ± 39,06
	161,84 ± 57,97
	H(2)= 0,0213
	,989
	,000



Σημείωση: M ± SD = Μέσος όρος ± Τυπική απόκλιση, H(2) = στατιστικό Kruskal-Wallis, F(2, 93) = στατιστικό ANOVA, p = επίπεδο στατιστικής σημαντικότητας, ES = μέγεθος επίδρασης (ε² για Kruskal-Wallis και η²ₚ για ANOVA).


[bookmark: _Toc236383522]3.4. Συσχετίσεις μεταξύ Μονομαχιών, Τερμάτων και Κατοχής Μπάλας
Ο Πίνακας 4 παρουσιάζει τις συσχετίσεις μεταξύ των μονομαχιών στις επιμέρους ζώνες του γηπέδου, των επιτευχθέντων τερμάτων και του ποσοστού κατοχής μπάλας.
Συγκεκριμένα, οι μονομαχίες στο αμυντικό τρίτο παρουσίασαν ισχυρές αρνητικές συσχετίσεις με την κατοχή μπάλας, με τη μεγαλύτερη να καταγράφεται στην εξωτερική ζώνη (rₛ= -0,793; p≤ 0,001). Αντίστοιχα, αρνητικές συσχετίσεις παρατηρήθηκαν και στις εσωτερικές και ουδέτερες περιοχές του αμυντικού τρίτου (rₛ= -0,609 και rₛ= -0,602, αντίστοιχα, p ≤ 0,001). Στο κεντρικό τρίτο, οι μονομαχίες στην εξωτερική ζώνη εμφάνισαν επίσης αρνητική συσχέτιση με την κατοχή μπάλας (rₛ= -0,724; p≤ 0,001), ενώ παρόμοιες αρνητικές συσχετίσεις καταγράφηκαν και στην εσωτερική (rₛ= -0,532; p≤ 0,001) και ουδέτερη ζώνη (rₛ= -0,584; p≤ 0,001).
Στο επιθετικό (τελικό) τρίτο, μόνο οι μονομαχίες στην εσωτερική ζώνη παρουσίασαν θετική συσχέτιση με την κατοχή μπάλας (rₛ= 0,220; p≤ 0,05), ενώ οι μονομαχίες στις εξωτερικές και ουδέτερες περιοχές δεν σχετίστηκαν στατιστικά σημαντικά με την κατοχή. Συνολικά, οι μονομαχίες στο αμυντικό και κεντρικό τρίτο σχετίζονται έντονα και αρνητικά με την κατοχή μπάλας, ενώ στο επιθετικό τρίτο παρατηρείται ασθενής θετική συσχέτιση. Δεν εντοπίστηκαν στατιστικά σημαντικές συσχετίσεις μεταξύ των μονομαχιών και των επιτευχθέντων τερμάτων (βλ. Πίνακα 4 και Σχήμα 1).
[bookmark: _Toc235125906]

Πίνακας 4. Συσχετίσεις Spearman's ανάμεσα στις μονομαχίες σε αμυντικό, επιθετικό και κεντρικό τρίτο με τα γκολ και την κατοχή μπάλας.
	
	Τέρματα που επιτεύχθηκαν
	
	Συνολική κατοχή μπάλας (%)

	Συνολική κατοχή μπάλας (%) - (Ball Possession Total %)
	0,037
	
	-

	Αμυντικό τρίτο - Κατεύθυνση πίεσης μακριά από το κέντρο (Defensive Third Shown Outside)
	-0,065
	
	     -0,793 ***

	Αμυντικό τρίτο - Κατεύθυνση πίεσης προς το κέντρο (Defensive Third Shown Inside)
	-0,036
	
	     -0,609 ***

	Αμυντικό τρίτο - Ουδέτερη κατεύθυνση πίεσης (Defensive Third Neutral)
	-0,095
	
	     -0,602 ***

	Αμυντικό τρίτο - Κατεύθυνση πίεσης από πίσω (Defensive Third From Behind)
	-0,056
	
	     -0,585 ***

	Κεντρικό (μεσαίο) τρίτο - Κατεύθυνση πίεσης μακριά από το κέντρο (Middle Third Shown Outside)
	-0,048
	
	      -0,724 ***

	Κεντρικό (μεσαίο) τρίτο - Κατεύθυνση πίεσης προς το κέντρο (Middle Third Shown Inside)
	-0,016
	
	     -0,532 ***

	Κεντρικό (μεσαίο) τρίτο - Ουδέτερη κατεύθυνση πίεσης (Middle Third Neutral)
	0,055
	
	     -0,584 ***

	Κεντρικό (μεσαίο) τρίτο - Κατεύθυνση πίεσης από πίσω (Middle Third From Behind)
	0,027
	
	    -0,325 **

	Επιθετικό τρίτο - Κατεύθυνση πίεσης μακριά από το κέντρο (Final Third Shown Outside)
	-0,116
	
	0,078

	Επιθετικό τρίτο - Κατεύθυνση πίεσης προς το κέντρο (Final Third Shown Inside)
	0,017
	
	   0,220 *

	Επιθετικό τρίτο - Ουδέτερη κατεύθυνση πίεσης (Final Third Neutral)
	-0,107
	
	0,070

	Επιθετικό τρίτο - Κατεύθυνση πίεσης από πίσω (Final Third From Behind)
	0,081
	
	0,196


 ***p ≤ ,001, **p ≤ ,01, *p ≤ ,05


[image: Εικόνα που περιέχει κείμενο, στιγμιότυπο οθόνης, σταυρόλεξο

Το περιεχόμενο που δημιουργείται από AI ενδέχεται να είναι εσφαλμένο.]
[bookmark: _Toc225358793] Σχήμα 1. Heatmap συσχετίσεων Spearman (rₛ) μεταξύ μονομαχιών, επιτευχθέντων τερμάτων και ποσοστού κατοχής μπάλας. 
Σημείωση: Οι θετικές συσχετίσεις απεικονίζονται με σκούρο μωβ χρώμα, ενώ οι αρνητικές με κόκκινο· η ένταση του χρώματος αντιστοιχεί στο μέγεθος της συσχέτισης. ***p ≤ ,001, **p ≤ ,01, *p ≤ ,05
[bookmark: _Toc236383523]3.5. Δείκτες απόδοσης στο Παγκόσμιο Κύπελλο Ποδοσφαίρου σε Σχέση με το Αποτέλεσμα του Αγώνα
Τα αποτελέσματα των στατιστικών αναλύσεων που εξετάζουν την απόδοση των ομάδων σε σχέση με την έκβαση του αγώνα (νίκη, ισοπαλία ή ήττα) παρουσιάζονται στον Πίνακα 5. 
[bookmark: _Toc235125907]
Πίνακας 5. Στατιστικά Αγώνα - Match Statistics.
	
	Νίκη 
(n = 38)
	Ισοπαλία 
(n = 20)
	Ήττα 
(n = 38)
	Test
Statistic
	p
	ES

	
	M ± SD
	M ± SD
	M ± SD
	
	
	

	Συνολική κατοχή μπάλας (%)
	43,8 ± 13,8
	44,5 ± 8,53
	45,0 ± 12,8
	F(2,93)= 0,0849
	,919
	,002

	Τέρματα
	2,29 ± 1,31
	0,60 ± 0,94
	0,55 ± 0,72
	H(2)= 46,4042
	,001*†
	,488

	Τελικές προσπάθειες
	12,53 ± 6,74
	9,55 ± 3,47
	10,08 ± 5,39
	H(2)= 2,8966
	,235
	,030

	Τελικές προσπάθειες εντός στόχου
	5,08 ± 2,84
	2,90 ± 2,05
	3,03 ± 2,07
	H(2)= 12,6167
	,002*†
	,132

	Συνολικές μεταβιβάσεις
	481,84 ± 192,17
	485,80 ± 104,85
	489,97 ± 155,82
	H(2)= 0,8529
	,653
	,008

	Επιτυχημένες μεταβιβάσεις
	414,26 ± 195,50
	411,80 ± 108,43
	416,53 ± 155,22
	H(2)= 0,4864
	,784
	,005

	Ποσοστό επιτυχημένων μεταβιβάσεων
	83,76 ± 7,18
	83,80 ± 4,89
	83,71 ± 5,62
	H(2)= 0,1497
	,928
	,001

	Επιτυχημένες διασπάσεις γραμμών
	96,00 ± 32,95
	92,40 ± 22,83
	89,61 ± 25,47
	H(2)= 0,3521
	,839
	,003

	Διασπάσεις αμυντικής γραμμής
	10,95 ± 5,64
	9,70 ± 4,55
	8,61 ± 5,94
	H(2)= 5,0613
	,080
	,053

	Υποδοχές μπάλας στο επιθετικό τρίτο
	99,11 ± 30,90
	92,45 ± 20,51
	93,95 ± 29,18
	H(2)= 1,2154
	,545
	,012

	Σέντρες
	18,26 ± 7,98
	18,25 ± 7,23
	18,03 ± 8,17
	H(2)= 0,0237
	,988
	,000

	Προωθήσεις μπάλας
	22,63 ± 8,26
	18,10 ± 6,37
	19,26 ± 7,10
	H(2)= 5,9713
	,050†
	,062

	Συνολικές αμυντικές πιέσεις
	291,11 ± 90,01
	280,65 ± 55,51
	279,13 ± 89,86
	H(2)= 0,4006
	,818
	,004

	Άμεσες αμυντικές πιέσεις
	48,34 ± 12,26
	48,75 ± 10,41
	46,21 ± 11,52
	F(2, 93)= 0,448
	,640
	,010

	Δεύτερες μπάλες
	65,40 ± 12,27
	67,15 ± 7,71
	66,61 ± 12,64
	F(2, 93)= 0,180
	,836
	,004

	Συνολική διανυθείσα απόσταση (km)
	113,52 ± 5,23
	113,51 ± 5,74
	112,07 ± 5,40
	F(2, 93)= 0,822
	,443
	,017

	Διανυθείσα απόσταση σε υψηλή ταχύτητα (km)
	14,84 ± 1,59
	15,48 ± 2,11
	14,82 ± 1,64
	F(2, 93)= 1,13
	,327
	,024



Σημείωση: M ± SD = Μέσος όρος ± Τυπική απόκλιση, H(2) = στατιστικό Kruskal-Wallis, F(2, 93) = στατιστικό ANOVA, p = επίπεδο στατιστικής σημαντικότητας, ES = μέγεθος επίδρασης (ε² για τις αναλύσεις Kruskal-Wallis και η²ₚ για τις αναλύσεις ANOVA).  * Νίκη ≠ Ήττα (p ≤ ,05) | †Νίκη ≠ Ισοπαλία (p ≤ ,05) 

Οι νικήτριες ομάδες σημείωσαν σημαντικά περισσότερα γκολ (Μ= 2,29) σε σύγκριση τόσο με τις ομάδες που αναδείχθηκαν ισόπαλες (Μ= 0,60) όσο και με εκείνες που ηττήθηκαν (Μ= 0,55), όπως προέκυψε από το τεστ Kruskal-Wallis (p< 0,001; ε²= 0,488), με μεγάλο μέγεθος επίδρασης. Επιπλέον, κατέγραψαν μεγαλύτερο αριθμό τελικών προσπαθειών εντός στόχου (Μ= 5,08) σε σχέση με τις υπόλοιπες ομάδες (p= 0,002; ε²= 0,132), με μέτριο μέγεθος επίδρασης, ενώ παρουσίασαν και περισσότερες προωθήσεις της μπάλας, με τη διαφορά να βρίσκεται οριακά σε επίπεδο στατιστικής σημαντικότητας (p= 0,050; ε²= 0,062), με μικρό μέγεθος επίδρασης. Αντίθετα, η συνολική κατοχή μπάλας δεν διαφοροποιήθηκε σημαντικά μεταξύ νικητριών, ισόπαλων και ηττημένων ομάδων (p= 0,919). Παρόλο που οι νικήτριες ομάδες φαίνεται να προκαλούσαν περισσότερες απώλειες μπάλας μέσω αμυντικής πίεσης, η διαφορά αυτή δεν ήταν στατιστικά σημαντική (p= 0,083). Αντίστοιχα, αν και οι νικήτριες ομάδες πραγματοποίησαν περισσότερες διασπάσεις γραμμών, οι διαφορές αυτές δεν ήταν στατιστικά σημαντικές ούτε για τις συνολικές διασπάσεις γραμμών (p= 0,839) ούτε για τις αμυντικές διασπάσεις γραμμών (p= 0,080). 

[bookmark: _Toc236383524]3.6. Πρότυπα Κίνησης Παικτών και Υποστηρικτικές Ενέργειες χωρίς Κατοχή της Μπάλας
Δεν προέκυψαν στατιστικά σημαντικές διαφορές από την ανάλυση της τοποθέτησης και κίνησης των παικτών, και συγκεκριμένα ως προς τη συχνότητα των κινήσεων προσφοράς για υποδοχή της μπάλας (offers to receive), δηλαδή των σαφών μετακινήσεων ενός παίκτη με σκοπό τη δημιουργία επιλογής μεταβίβασης για τον κάτοχο της μπάλας. Οι κινήσεις αυτές περιλαμβάνουν υποστηρικτικές μετατοπίσεις, όπως το «κατέβασμα» για υποδοχή, την πλάγια μετακίνηση ή την προώθηση σε ελεύθερο χώρο, και εξετάστηκαν σε όλες τις ζώνες του γηπέδου (Πίνακας 6).
Οι συγκεκριμένοι δείκτες εντάσσονται στη γενικότερη κατηγορία των υποστηρικτικών ενεργειών χωρίς την κατοχή της μπάλας, καθώς αποτυπώνουν την προσπάθεια των παικτών να διευκολύνουν την κυκλοφορία και προώθηση της μπάλας, να διατηρήσουν τη δομή της ομάδας και να ενισχύσουν τις διαθέσιμες επιλογές μεταβίβασης κατά τη διάρκεια της επιθετικής φάσης. Τα ευρήματα υποδηλώνουν ότι η συχνότητα αυτών των υποστηρικτικών κινήσεων δεν διαφοροποιήθηκε ουσιαστικά μεταξύ νικητριών, ισόπαλων και ηττημένων ομάδων.






[bookmark: _Toc235125908]Πίνακας 6. Χαρτογράφηση Κινήσεων-Προσφορά Ποδοσφαιριστών: Ανάλυση Τοποθετήσεων και Συμμετοχής Παικτών.
	
	Νίκη
(n = 38)
	Ισοπαλία 
(n = 20)
	Ήττα 
(n = 38)
	Test
Statistic
	p
	ES

	
	M ± SD
	M ± SD
	M ± SD
	
	
	

	Συνολικές κινήσεις προσφοράς για υποδοχή της μπάλας
	558,5 ± 205,7
	554,9 ± 105,1
	563,4 ± 176,2
	H(2)= 0,2160
	,898
	,002

	Συνολικές κινήσεις προσφοράς που οδήγησαν σε υποδοχή της μπάλας
	203,4 ± 94,4
	198,2 ± 48,0
	198,3 ± 75,8
	H(2)= 0,1040
	,949
	,001

	Κινήσεις προσφοράς στο επιθετικό τρίτο
	208,5 ± 93,8
	191,2 ± 53,0
	207,5 ± 91,1
	H(2)= 0,1424
	,931
	,001

	Κινήσεις προσφοράς στο κεντρικό τρίτο
	252,2 ± 111,4
	257,8 ± 64,6
	260,7 ± 88,0
	H(2)= 0,7706
	,680
	,008

	Κινήσεις προσφοράς στο αμυντικό τρίτο
	97,9 ± 39,9
	106,0 ± 31,1
	95,3 ± 27,3
	H(2)= 1,4319
	,489
	,015



Σημείωση: M ± SD = Μέσος όρος ± Τυπική απόκλιση, H(2) = στατιστικό Kruskal-Wallis, F(2, 93) = στατιστικό ANOVA, p = επίπεδο στατιστικής σημαντικότητας, ES = μέγεθος επίδρασης (ε²).

[bookmark: _Toc236383525]3.7. Κατανομή Τερμάτων κατά τη Διάρκεια του Αγώνα
Οι αναλύσεις της παρούσας ενότητας αφορούσαν όλα τα τέρματα που σημειώθηκαν τόσο στον κανονικό χρόνο όσο και στις καθυστερήσεις (0′-90′). Η κατανομή των γκολ εξετάστηκε τόσο ανά ημίχρονο όσο και ανά 15λεπτα χρονικά διαστήματα (Πίνακας 7 και Σχήμα 2).
Αρχικά, εφαρμόστηκε έλεγχος χ² για τη σύγκριση της κατανομής των τερμάτων μεταξύ πρώτου και δεύτερου ημιχρόνου. Τα αποτελέσματα έδειξαν στατιστικά σημαντική διαφορά, χ²(1) = 9,63, p = 0,002, με υψηλότερο ποσοστό τερμάτων να σημειώνεται στο δεύτερο ημίχρονο (64,2%) σε σύγκριση με το πρώτο (35,8%).
Στη συνέχεια, πραγματοποιήθηκε δεύτερος έλεγχος χ² για την συνολική κατανομή των τερμάτων στα 15λεπτα χρονικά διαστήματα του αγώνα, λαμβάνοντας υπόψη κάθε ημίχρονο ξεχωριστά. Στο πρώτο ημίχρονο παρατηρήθηκε σταδιακή αύξηση της συχνότητας των γκολ, με αποκορύφωμα το διάστημα 30′-45′, όπου σημειώθηκε το 51% των τερμάτων του ημιχρόνου. Αντίστοιχα, στο δεύτερο ημίχρονο καταγράφηκε συγκέντρωση των τερμάτων στα τελευταία λεπτά, με το 40% των γκολ να σημειώνεται μεταξύ του 75ου και του 90ού λεπτού.



[bookmark: _Toc235125909]Πίνακας 7. Σύνοψη των ελέγχων χ² για την κατανομή των τερμάτων ανά ημίχρονο, ανά 15λεπτα χρονικά διαστήματα του αγώνα και την επίδραση της επίτευξης του πρώτου γκολ στο αποτέλεσμα του αγώνα.
	
	χ²
	df
	p

	Επίτευξη των τερμάτων ανά ημίχρονο
	 9,63
	 df = 1
	      ,002 **

	Επίτευξη των τερμάτων ανά 15 λεπτά αγώνα
	16,8
	df = 5
	      ,005 **

	Επίδραση της επίτευξης του 1ου τέρματος στην τελική έκβαση
	24,5
	df = 2
	        ,001 ***


   ***p ≤ ,001, **p ≤ ,01, *p ≤ ,05

[image: ]
[bookmark: _Toc225358794]
Σχήμα 2. Ποσοστιαία κατανομή των τερμάτων ανά 15 λεπτά χρονικά διαστήματα σε κάθε ημίχρονο κατά τη διάρκεια του κανονικού χρόνου στο Παγκόσμιο Κύπελλο FIFA 2022 (0′-90′, συμπεριλαμβανομένων των καθυστερήσεων).

Σημείωση: Το σχήμα παρουσιάζει τη σχετική κατανομή των τερμάτων εντός κάθε ημιχρόνου, με τα ποσοστά να έχουν κανονικοποιηθεί ώστε να αθροίζουν στο 100% ξεχωριστά για το πρώτο και το δεύτερο ημίχρονο. Στο πρώτο ημίχρονο, τα γκολ κατανέμονται ως εξής: 0-15 λεπτά (21%), 15-30 λεπτά (28%) και 30-45 λεπτά (51%). Στο δεύτερο ημίχρονο, η κατανομή είναι: 45-60 λεπτά (27%), 60-75 λεπτά (33%) και 75-90 λεπτά (40%).  Συνολικά, σε όλους τους αγώνες, η κατανομή των τερμάτων ανά 15λεπτο ήταν: 0-15 λεπτά (7,5%), 15-30 λεπτά (10,0%), 30-45 λεπτά (18,3%), 45-60 λεπτά (17,5%), 60-75 λεπτά (20,8%) και 75-90 λεπτά (25,8%). Συνολικά, το 35,8% των τερμάτων σημειώθηκε στο πρώτο ημίχρονο και το 64,2% στο δεύτερο.

Τα παραπάνω πρότυπα (Πίνακας 7 και Σχήμα 2) αντανακλούν την επίδραση της συσσωρευμένης έντασης του αγώνα, των τακτικών προσαρμογών και της αυξανόμενης αγωνιστικής πίεσης όσο πλησιάζει η λήξη του αγώνα, επιβεβαιώνοντας ότι τα τελευταία στάδια κάθε ημιχρόνου είναι πιο «παραγωγικά» ως προς την επίτευξη τερμάτων. Τέλος, η επίτευξη του πρώτου γκολ παρουσίασε στατιστικά σημαντική συσχέτιση με την έκβαση του αγώνα, υποδεικνύοντας αυξημένη πιθανότητα νίκης για τις ομάδες που προηγούνται στο σκορ.
[bookmark: _Toc236383526]3.8. Προβλεπτικό Μοντέλο Αποτελέσματος Αγώνα
Πραγματοποιήθηκε ανάλυση δυαδικής λογιστικής παλινδρόμησης (Πίνακας 8) με σκοπό τη διερεύνηση της σχέσης μεταξύ επιλεγμένων δεικτών απόδοσης και του αποτελέσματος του αγώνα (νίκη έναντι μη νίκης [ισοπαλία/ήττα]). Το συνολικό μοντέλο ήταν στατιστικά σημαντικό [χ²(8) = 57,9; p< 0,001], γεγονός που υποδηλώνει ότι το σύνολο των μεταβλητών μπορεί να διακρίνει αξιόπιστα μεταξύ νίκης και μη νίκης.
Όπως φαίνεται στον Πίνακα 8, οι τελικές προσπάθειες εντός στόχου (OR= 2,13; p <0,001), οι τελικές προσπάθειες εντός στόχου που δέχεται η ομάδα (OR= 0,45; p< 0,001), οι «δεύτερες μπάλες» (OR= 0,86; p< 0,001), οι προωθήσεις της μπάλας (OR= 1,16; p= 0,007) και το σύνολο των μπλοκαρισμάτων (OR= 1,18; p= 0,021) αποτέλεσαν στατιστικά σημαντικούς προγνωστικούς παράγοντες. Αντίθετα, το ποσοστό κατοχής μπάλας παρουσίασε αρνητική συσχέτιση με τη νίκη (OR= 0,85; p= 0,005). Οι διασπάσεις γραμμών εμφάνισαν τάση προς στατιστική σημαντικότητα (p= 0,072), χωρίς όμως να την επιτυγχάνουν, ενώ το σύνολο των μονομαχιών (p= 0,128) δεν σχετίστηκε στατιστικά σημαντικά με το αποτέλεσμα. Η απόδοση του μοντέλου ως προς την ταξινόμηση των αποτελεσμάτων ήταν υψηλή, με συνολική ακρίβεια 82,3%. Συγκεκριμένα, το μοντέλο ταξινόμησε σωστά το 84,5% των περιπτώσεων ισοπαλίας/ήττας και το 78,9% των νικών. Η ανάλυση ROC έδειξε AUC= 0,909, γεγονός που υποδηλώνει εξαιρετική ικανότητα του μοντέλου να διακρίνει μεταξύ νικηφόρων και μη νικηφόρων αποτελεσμάτων. 

[bookmark: _Toc235125910]Πίνακας 8. Δυαδική λογιστική παλινδρόμηση για την πρόβλεψη του αποτελέσματος του αγώνα (Νίκη έναντι Ισοπαλίας / Ήττας).
	Predictor
	B
	SE
	Z
	
	  p
	OR
	95% CI (Lower)
	95% CI (Upper)

	Intercept
	3,56
	2,79
	1,28
	
	,202
	35,22
	0,15
	8371,42

	Συνολική κατοχή μπάλας %
	-0,17
	0,06
	-2,82
	
	,005**
	0,85
	0,76
	0,95

	Τελικές προσπάθειες εντός στόχου
	0,76
	0,19
	3,96
	
	,001***
	2,13
	1,47
	3,10

	Τελικές προσπάθειες του αντιπάλου εντός στόχου
	-0,81
	0,22
	-3,67
	
	,001***
	0,45
	0,29
	0,69

	Δεύτερες μπάλες
	-0,15
	0,04
	-3,40
	
	,001***
	0,86
	0,79
	0,94

	Προωθήσεις μπάλας
	0,15
	0,06
	2,69
	
	,007**
	1,16
	1,04
	1,30

	Επιτυχημένες διασπάσεις γραμμών
	0,04
	0,02
	1,80
	
	,072
	1,04
	1,00
	1,09

	Συνολικά μπλοκαρίσματα
	0,16
	0,07
	2,32
	
	,021*
	1,18
	1,03
	1,35

	Συνολικές μονομαχίες
	0,05
	0,03
	1,52
	
	,128
	1,05
	0,99
	1,11



Σημείωση: OR = λόγος πιθανοτήτων (Odds Ratio), CI = διάστημα εμπιστοσύνης (Confidence Interval). Αποτέλεσμα αγώνα: 0 = ισοπαλία/ήττα, 1 = νίκη. Στατιστικά μοντέλου: N = 96, AIC = 89,0, McFadden’s R² = ,449, AUC = ,909, ακρίβεια = 82,3%.
*** p ≤ ,001, **p ≤ ,01, *p ≤ ,05

[bookmark: _Toc236383527]4. ΣΥΖΗΤΗΣΗ

Η παρούσα μελέτη ανέλυσε τις μονομαχίες, τους δείκτες απόδοσης και την επίτευξη τερμάτων στο Παγκόσμιο Κύπελλο Ποδοσφαίρου 2022 στο Κατάρ. Η ανάλυση βασίστηκε στη διερεύνηση της σημασίας των μονομαχιών σε διάφορες ζώνες του γηπέδου, διαφόρων δεικτών απόδοσης ανάμεσα σε νικήτριες, ισόπαλες και ηττημένες ομάδες, καθώς και στη χρονική κατανομή των γκολ και τη σημασία της επίτευξης του πρώτου γκολ στην τελική έκβαση του αγώνα. Τα αποτελέσματα της έρευνας αναδεικνύουν κρίσιμες πληροφορίες για τους παράγοντες που συνεισφέρουν στην επιτυχία των ομάδων στο υψηλότερο επίπεδο ποδοσφαίρου. 
Σχετικά λοιπόν με την πρώτη υπόθεση, που αφορά τη συσχέτιση των μονομαχιών σε διαφορετικές ζώνες του γηπέδου με την κατοχή της μπάλας, επιβεβαιώθηκε από τα δεδομένα. Οι μονομαχίες στο αμυντικό τρίτο παρουσίασαν ισχυρές αρνητικές συσχετίσεις με την κατοχή της μπάλας (rₛ = -0,793, p ≤ ,001), γεγονός που υποδηλώνει ότι οι ομάδες που εμπλέκονται σε πολλές μονομαχίες στην αμυντική τους ζώνη τείνουν να έχουν λιγότερη κατοχή μπάλας. Αυτό το εύρημα είναι συνεπές με προηγούμενες μελέτες που υποστηρίζουν ότι η επιτυχής κατοχή της μπάλας μειώνει την ανάγκη για  μονομαχίες στην αμυντική ζώνη, ενώ παράλληλα αυξάνει τις πιθανότητες για αποτελεσματική διαχείριση του παιχνιδιού (Kubayi & Larkin, 2022; Soroka et al., 2023).
Στο κεντρικό τρίτο, παρατηρήθηκαν επίσης αρνητικές συσχετίσεις, με τις μονομαχίες στο εξωτερικό μέρος να έχουν την υψηλότερη αρνητική συσχέτιση (rₛ = -0,724, p ≤ ,001). Αυτό πιθανόν αντικατοπτρίζει τη σημασία της διαχείρισης του χώρου στο κέντρο του γηπέδου, όπου οι ομάδες που χάνουν τον έλεγχο της μπάλας αναγκάζονται σε περισσότερες μονομαχίες, κάτι που μειώνει την κατοχή. Αυτά τα δεδομένα συμφωνούν με την έρευνα των Stafylidis et al. (2024), οι οποίοι ανέδειξαν ότι οι ομάδες με μεγαλύτερη κατοχή μπάλας μειώνουν τις μονομαχίες στο αμυντικό και κεντρικό τρίτο του γηπέδου. Συνολικά, οι ισχυρές αρνητικές συσχετίσεις που παρατηρήθηκαν υποδηλώνουν ότι η αξιολόγηση των μονομαχιών δεν θα πρέπει να περιορίζεται αποκλειστικά στην ποσοτική τους καταγραφή. Αντίθετα, θα πρέπει να λαμβάνονται υπόψη η αποτελεσματικότητα των μονομαχιών και το αγωνιστικό πλαίσιο στο οποίο εκδηλώνονται, καθώς ένας υψηλότερος αριθμός μονομαχιών, ιδιαίτερα στο αμυντικό και στο κεντρικό τρίτο, ενδέχεται να αντανακλά μειωμένο έλεγχο της κατοχής και μεγαλύτερη ανάγκη αμυντικής εμπλοκής και όχι απαραίτητα αποτελεσματικότερη αμυντική απόδοση.
Η δεύτερη υπόθεση, που αφορά το γεγονός ότι οι μονομαχίες στην επιθετική ζώνη θα έχουν μεγαλύτερη θετική επιρροή στον αριθμό των γκολ και στις επιθετικές ενέργειες, έδειξε μερική επιβεβαίωση. Οι μονομαχίες στην εσωτερική επιθετική ζώνη παρουσίασαν θετική συσχέτιση με την κατοχή μπάλας (rₛ = 0,220, p ≤ ,05), γεγονός που υποδηλώνει ότι η κατοχή στην επιθετική ζώνη σχετίζεται με τις μονομαχίες, όμως οι συσχετίσεις με τον αριθμό των γκολ δεν ήταν στατιστικά σημαντικές. Αυτό σημαίνει ότι οι μονομαχίες στην επιθετική ζώνη ενισχύουν την κατοχή και δημιουργούν τις προϋποθέσεις για επιθετικές ενέργειες, αλλά δεν καθορίζουν άμεσα την επίτευξη γκολ. Αυτό το εύρημα είναι συνεπές με τη μελέτη των Szwarc et al. (2017), η οποία έδειξε ότι οι μονομαχίες στην επιθετική ζώνη έχουν μεγαλύτερη επιρροή στη δημιουργία ευκαιριών, αλλά οι αμυντικές μονομαχίες είναι συχνά πιο καθοριστικές για το τελικό αποτέλεσμα. Η σύνδεση της επιθετικής κατοχής με τις μονομαχίες φαίνεται να ενισχύει την αποτελεσματικότητα των ομάδων στην επιθετική φάση, χωρίς όμως να επαρκεί για την επίτευξη τερμάτων.
Η τρίτη υπόθεση, που αφορά την ανώτερη απόδοση των νικητριών ομάδων σε κρίσιμους δείκτες απόδοσης, επιβεβαιώθηκε σε μεγάλο βαθμό από τα αποτελέσματα της ανάλυσης. Συγκεκριμένα, οι νικήτριες ομάδες κατέγραψαν σημαντικά περισσότερα γκολ (M = 2,29) από τις ισόπαλες (M = 0,60) και ηττημένες ομάδες (M = 0,55), ενώ είχαν επίσης περισσότερα σουτ στον στόχο (p = 0,002), ενισχύοντας την άποψη ότι η επιθετική ακρίβεια και η ικανότητα εκμετάλλευσης ευκαιριών παίζουν καθοριστικό ρόλο στην επιτυχία. Η έλλειψη σημαντικής διαφοράς στην κατοχή της μπάλας (p = 0,919) ενδέχεται να αποδοθεί στη στρατηγική διαχείριση του παιχνιδιού από τις νικήτριες ομάδες, που εστιάζουν σε συγκεκριμένες στιγμές και ευκαιρίες παρά στην απόλυτη κυριαρχία της μπάλας. Αυτό το εύρημα συνάδει με προηγούμενες μελέτες (π.χ. Castellano et al., 2012; Kubayi & Larkin, 2022), που αναδεικνύουν την αποτελεσματικότητα ως σημαντικότερο παράγοντα από την ίδια την κατοχή.
Παρότι η κατοχή της μπάλας δεν παρουσίασε στατιστικά σημαντικές διαφορές μεταξύ των ομάδων ανάλογα με το αποτέλεσμα του αγώνα, οι νικήτριες ομάδες κατέγραψαν περισσότερες προωθήσεις της μπάλας (p = 0,050). Το εύρημα αυτό υποδηλώνει ότι η επιτυχία ενδέχεται να συνδέεται περισσότερο με την ικανότητα των ομάδων να προωθούν αποτελεσματικά την μπάλα προς πιο προωθημένες περιοχές του γηπέδου και να εξελίσσουν την επιθετική τους ανάπτυξη, παρά με την κατοχή της μπάλας αυτή καθαυτή. Υπό αυτή την έννοια, δεν φαίνεται να έχει σημασία μόνο ο χρόνος διατήρησης της κατοχής, αλλά και ο βαθμός στον οποίο η κατοχή αξιοποιείται για την προοδευτική μετακίνηση της μπάλας προς το αντίπαλο τέρμα. Η ερμηνεία αυτή υποστηρίζεται από τις μελέτες των Clemente (2012) και Soroka et al. (2023), οι οποίες αναδεικνύουν τη σημασία της προοδευτικής ανάπτυξης και της διείσδυσης προς προωθημένες περιοχές για τη δημιουργία επιθετικών ευκαιριών και την αγωνιστική απόδοση.
Η τέταρτη υπόθεση, που αναφέρει ότι περισσότερα γκολ επιτυγχάνονται στο δεύτερο ημίχρονο, επιβεβαιώθηκε πλήρως από τα δεδομένα της έρευνας. Τα αποτελέσματα έδειξαν ότι το 64,2% των γκολ σημειώθηκε στο δεύτερο ημίχρονο, όπου το υψηλότερο ποσοστό καταγράφηκε στο τελευταίο δεκαπεντάλεπτο (p = 0,005). Αυτό το εύρημα ενισχύει την άποψη ότι οι ομάδες εντείνουν την επιθετική τους πίεση στο τέλος των αγώνων για να διαμορφώσουν το τελικό αποτέλεσμα, κάτι που υποστηρίζεται και από άλλες έρευνες (Biswas & Bandyopadhyay, 2018; Stafylidis et al., 2022; 2024). Η αυξημένη επιθετική δραστηριότητα στα τελευταία λεπτά αντικατοπτρίζει την τακτική ανάγκη των ομάδων να ανατρέψουν ή να διασφαλίσουν το σκορ. 
Η πέμπτη υπόθεση, που εξετάζει την επίδραση του πρώτου γκολ στην πιθανότητα νίκης, επιβεβαιώθηκε με στατιστικά σημαντικά ευρήματα. Οι ομάδες που σκόραραν πρώτες είχαν σαφώς αυξημένες πιθανότητες να κερδίσουν τον αγώνα. Αυτό το αποτέλεσμα συμφωνεί με την έρευνα των Janković et al. (2011), η οποία κατέδειξε ότι η επίτευξη του πρώτου γκολ επιτρέπει στις ομάδες να ελέγχουν τον ρυθμό του παιχνιδιού και να οργανώνονται καλύτερα τόσο στην άμυνα όσο και στην επίθεση, όπως και επόμενες αντίστοιχες έρευνες (Stafylidis et al., 2022; 2024). 
Η έκτη υπόθεση διατύπωνε ότι ένα προβλεπτικό μοντέλο, το οποίο ενσωματώνει επιλεγμένους δείκτες απόδοσης, θα βελτίωνε σημαντικά την ακρίβεια ταξινόμησης των αποτελεσμάτων των αγώνων (νίκη έναντι ισοπαλίας/ήττας) στο Παγκόσμιο Κύπελλο FIFA 2022. Τα αποτελέσματα της ανάλυσης δυαδικής λογιστικής παλινδρόμησης επιβεβαίωσαν την υπόθεση αυτή, παρέχοντας σημαντικές πληροφορίες σχετικά με τις μεταβλητές απόδοσης που συνδέονται περισσότερο με την επιτυχία. Ιδιαίτερα, οι τελικές προσπάθειες εντός στόχου αναδείχθηκαν ως ο ισχυρότερος θετικός προγνωστικός παράγοντας της νίκης, επιβεβαιώνοντας ευρήματα προηγούμενων μελετών τόσο από το UEFA Euro 2024 (Stafylidis et al., 2024), τα οποία ανέδειξαν τον καθοριστικό ρόλο της αποτελεσματικότητας στην τελική προσπάθεια. Ειδικότερα, κάθε επιπλέον τελική προσπάθεια εντός στόχου υπερδιπλασίαζε την πιθανότητα νίκης (OR = 2,13), επιβεβαιώνοντας τη σημασία των επιθετικών ενεργειών που κατευθύνονται προς την εστία (Stafylidis et al., 2024).
Συμπερασματικά, η ανάλυση επιβεβαιώνει ότι οι μονομαχίες, ιδιαίτερα στο αμυντικό και επιθετικό τρίτο, καθώς και άλλοι κρίσιμοι δείκτες απόδοσης, όπως τα γκολ και τα σουτ στον στόχο, έχουν καθοριστική σημασία για το τελικό αποτέλεσμα στο ποδόσφαιρο υψηλού επιπέδου. Τα ευρήματα παρέχουν σαφείς ενδείξεις για τη σημασία της τακτικής διαχείρισης των μονομαχιών και των επιθετικών ευκαιριών, προσφέροντας χρήσιμες κατευθύνσεις για μελλοντική έρευνα και πρακτικές εφαρμογές στο επίπεδο της προπονητικής. 
Παρά τη συμβολή της μελέτης, υπάρχουν ορισμένοι περιορισμοί που πρέπει να ληφθούν υπόψη. Αρχικά, δεν συμπεριλήφθηκαν οι αγώνες της νοκ-άουτ φάσης, λόγω της παρουσίας παράτασης, ώστε να διασφαλιστεί η συγκρισιμότητα των δεδομένων. Ωστόσο, αυτό περιορίζει τη γενικευσιμότητα των ευρημάτων, καθώς οι αγώνες αυτής της φάσης χαρακτηρίζονται από διαφορετικές αγωνιστικές απαιτήσεις. Επιπλέον, δεν εξετάστηκαν οι σχηματισμοί και τα τακτικά συστήματα των ομάδων, τα οποία ενδέχεται να επηρεάζουν τη χωρική κατανομή, την πίεση και τις μονομαχίες. Τέλος, η χρήση πολλαπλών στατιστικών αναλύσεων ενδέχεται να αυξάνει την πιθανότητα σφάλματος τύπου Ι, γεγονός που απαιτεί προσεκτική ερμηνεία των αποτελεσμάτων.
Μελλοντικές έρευνες θα μπορούσαν να εξετάσουν αντίστοιχους δείκτες σε διαφορετικές διοργανώσεις ή επίπεδα, καθώς και να συγκρίνουν εθνικές με διασυλλογικές διοργανώσεις. Τέλος, προτείνεται η ενσωμάτωση καταστασιακών παραγόντων (π.χ. ποιότητα αντιπάλου, έδρα) και η ανάλυση τόσο της φάσης των ομίλων όσο και των νοκ-άουτ αγώνων.

[bookmark: _Hlk180790352]Η παρούσα μελέτη παρέχει μια ολοκληρωμένη, βασισμένη σε δεδομένα ανάλυση των δεικτών απόδοσης που σχετίζονται με το αποτέλεσμα του αγώνα στο ελίτ ποδόσφαιρο, προσφέροντας τόσο θεωρητική αποσαφήνιση όσο και πρακτικές προεκτάσεις. Ειδικότερα, η παρούσα μελέτη επεκτείνει τη σχετική βιβλιογραφία στην ανάλυση των αγώνων μέσω μιας χωρικής και χρονικής προσέγγισης της απόδοσης. Η κατανομή των μονομαχιών στις ζώνες του γηπέδου παρουσίασε ισχυρή συσχέτιση με τη δυναμική της κατοχής, καθώς οι συχνότερες μονομαχίες στο αμυντικό και κεντρικό τρίτο συνδέθηκαν με χαμηλότερα επίπεδα κατοχής, ενώ οι μονομαχίες σε κεντρικές περιοχές του επιθετικού τρίτου εμφάνισαν ασθενή θετική συσχέτιση με την κατοχή. Παρότι οι μονομαχίες δεν σχετίστηκαν άμεσα με την επίτευξη τερμάτων, φαίνεται να αποτυπώνουν τον εδαφικό ανταγωνισμό και τη ροή του αγώνα. Τα ευρήματα αυτά υποδηλώνουν ότι η αξιολόγηση των μονομαχιών δεν θα πρέπει να περιορίζεται αποκλειστικά στην ποσοτική τους καταγραφή, αλλά να λαμβάνει υπόψη την αποτελεσματικότητά τους και το αγωνιστικό πλαίσιο στο οποίο εκδηλώνονται. Ειδικότερα, ο αυξημένος αριθμός μονομαχιών στο αμυντικό και κεντρικό τρίτο ενδέχεται να αντανακλά χαμηλότερα επίπεδα κατοχής και μεγαλύτερη ανάγκη αμυντικής εμπλοκής και όχι απαραίτητα αποτελεσματικότερη αγωνιστική απόδοση. Επιπλέον, τα γκολ σημειώθηκαν συχνότερα στο δεύτερο ημίχρονο, ιδιαίτερα στο τελευταίο 15λεπτο, ενώ η επίτευξη του πρώτου γκολ συνδέθηκε ισχυρά με τη νίκη. Τα ευρήματα αυτά αναδεικνύουν τη σημασία της εξέλιξης του αγώνα, των τακτικών προσαρμογών και της διατήρησης της απόδοσης σε κρίσιμες χρονικές περιόδους.
Ακόμη, τα ευρήματα καταδεικνύουν ότι οι νικήτριες ομάδες διαφοροποιούνται κυρίως μέσω της επιθετικής αποτελεσματικότητας και όχι μέσω παραδοσιακών δεικτών που βασίζονται στον όγκο ενεργειών. Συγκεκριμένα, οι νικήτριες ομάδες σημείωσαν περισσότερα γκολ και κατέγραψαν περισσότερες τελικές προσπάθειες εντός στόχου σε σύγκριση με τις ισόπαλες και ηττημένες ομάδες, ενώ μεταβλητές όπως η συνολική κατοχή, ο αριθμός των μεταβιβάσεων και το ποσοστό επιτυχίας των μεταβιβάσεων δεν διαφοροποίησαν το αποτέλεσμα. Τα αποτελέσματα αυτά ενισχύουν την άποψη ότι η κατοχή από μόνη της δεν αποτελεί καθοριστικό δείκτη επιτυχίας, εάν δεν μετατρέπεται σε ποιοτικές επιθετικές ενέργειες. Κατά συνέπεια, η ικανότητα μετατροπής της κατοχής σε ευκαιρίες για γκολ, σε συνδυασμό με τον περιορισμό των τελικών προσπαθειών εντός στόχου του αντιπάλου, αναδεικνύεται ως κεντρικός παράγοντας επιτυχίας στο υψηλότερο επίπεδο.
Επιπροσθέτως, ένα βασικό εύρημα της μελέτης αφορά τον ρόλο της προώθησης της μπάλας ως λειτουργικού συνδετικού κρίκου μεταξύ κατοχής και επιθετικής αποτελεσματικότητας. Οι νικήτριες ομάδες παρουσίασαν υψηλότερες τιμές στην προώθηση της μπάλας, ενώ η συγκεκριμένη μεταβλητή διατηρήθηκε ως στατιστικά σημαντικός προγνωστικός παράγοντας στο πολυμεταβλητό μοντέλο. Το εύρημα αυτό υποδηλώνει ότι η στοχευμένη ανάπτυξη του παιχνιδιού, η οποία χαρακτηρίζεται από κάθετη κατεύθυνση, διεισδυτικότητα και εκμετάλλευση του χώρου, αποτελεί πιο ουσιαστικό δείκτη επιθετικής ποιότητας σε σύγκριση με την απλή κυκλοφορία της μπάλας χωρίς απειλή. Από αμυντική σκοπιά, τα αποτελέσματα δείχνουν ότι η επιτυχία σχετίζεται περισσότερο με την αποτελεσματικότητα των αμυντικών ενεργειών παρά με τον συνολικό τους όγκο. Το συνολικό πλήθος μπλοκαρισμάτων αναδείχθηκε ως σημαντικός προγνωστικός παράγοντας, υπογραμμίζοντας τη σημασία της παρεμπόδισης των επιθέσεων του αντιπάλου και της μείωσης της ποιότητας των τελικών ενεργειών, σε αντίθεση με τους γενικούς δείκτες αμυντικής πίεσης που δεν διαφοροποίησαν τις ομάδες ως προς το αποτέλεσμα.
Από πρακτική σκοπιά, τα αποτελέσματα υποδεικνύουν ότι προπονητές, αναλυτές και επαγγελματίες του χώρου θα πρέπει να δίνουν έμφαση στην ανάπτυξη της επιθετικής αποτελεσματικότητας, ιδίως στη δημιουργία και αξιοποίηση τελικών προσπαθειών εντός στόχου, στη δομημένη προώθηση της μπάλας προς προωθημένες ζώνες και στην αμυντική οργάνωση που περιορίζει τις ευκαιρίες του αντιπάλου και ενισχύει τις αποτελεσματικές αμυντικές παρεμβάσεις, όπως τα μπλοκαρίσματα. Παράλληλα, τα ευρήματα αναδεικνύουν την ανάγκη προετοιμασίας των ομάδων για κρίσιμες φάσεις του αγώνα, ιδιαίτερα στα τελευταία λεπτά και στις τακτικές μεταβάσεις μετά την επίτευξη του πρώτου γκολ. 
Συνολικά, η μελέτη υποστηρίζει τη μετάβαση από δείκτες που βασίζονται αποκλειστικά στον όγκο ενεργειών σε δείκτες που εστιάζουν στην αποτελεσματικότητα, το αγωνιστικό πλαίσιο και την αλληλεπίδραση μεταξύ μεταβλητών. Υπό αυτή την έννοια, η βασική της συμβολή έγκειται στην ανάδειξη ότι η επιτυχία στο ποδόσφαιρο επιπέδου Παγκοσμίου Κυπέλλου ερμηνεύεται καλύτερα όχι μέσω μεμονωμένων στατιστικών, αλλά μέσω της συνδυαστικής επίδρασης της επιθετικής ακρίβειας, της εδαφικής προώθησης, της αμυντικής αποτελεσματικότητας και της χρονικής δυναμικής του αγώνα.

